Yezu: Masacɛ jalakibali gwengwena lɔgɔ kan | Yezu ka ɲɛnamaya\nU ye Yezu gwengwe lɔgɔ kan\nMATIYO 27:33-44 MARIKI 15:22-32 LUKA 23:32-43 ZAN 19:17-24\nYEZU GWENGWENA LƆGƆ KAN\nU YE FƐƐN MIN SƐBƐ K’A GWENGWE YEZU KUUN SANFƐ, MƆGƆW B’A LƆGƆBƆRA O KOSƆN\nƝƐNAMAYA MIN BENA KƐ ALIJƐNƐ KƆNƆ DUGUKOLO KAN, YEZU BE KUMA O KOO LA\nU tagara ni Yezu ye yɔrɔ dɔ la, Zeruzalɛmu gɛrɛfɛ. U bena ale ni kojugukɛla fila faga o yɔrɔ la. U b’o yɔrɔ weele ko Gɔligota, wala Kungolo Yɔrɔ. Mɔgɔ be se ka to “yɔrɔjan” k’o yɔrɔ filɛ.—Mariki 15:40.\nU bena o mɔgɔ saba minw faga, u y’u ka faniw bɔ u la. O kɔ, u ye diwɛn ɲagami ni kunakuna ye, k’o di u ma. A be komi Zeruzalɛmu musow lo y’o minnifɛn dilan. Mɔgɔ minw bena faga, Ɔrɔmukaw tɛ ban o minnifɛn ka di olu ma walisa k’u ka tɔɔrɔ dimiya nɔgɔya. Yezu y’o nɛnɛ tuma min na, a ma sɔn k’a min. Mun na do? A t’a fɛ foyi k’a bali ka kɛ a yɛrɛ kala ma o kɔrɔbɔliba wagati la. A b’a fɛ ka to ɲɛɛ na ani ka kantigiya kɛ fɔɔ ka taga se saya ma.\nU ye Yezu la lɔgɔ kan (Mariki 15:25). O kɔ, sɔrɔdasiw ye puwɛntiw gwengwe a bolo n’a seenw na. Puwɛntiw y’a farisogo n’a fasaw sɔgɔ ka don, o dimi tɛ se ka lakali. Tuma min na u ye lɔgɔ nin wuli k’a lɔ, dɔ farala dimi kan sabu Yezu fari gwiliya b’a jolinɔw samana. O bɛɛ n’a ta, Yezu ma sɔngɔ sɔrɔdasiw kan. A yɛrɛ ye Ala deli u ye ko: “N Faa, yafa u ma bari u be min kɛra, u m’o lɔn.”—Luka 23:34.\nƆrɔmukaw tun ka teli ka mɔgɔ fagakun sɛbɛ k’o gwengwe a kuun sanfɛ. Nka, Pilati ye min sɛbɛ k’o gwengwe Yezu kuun sanfɛ, o ye ko: “Nazarɛtika Yezu, zuwifuw ka masacɛ.” O kuma tun sɛbɛra Heburukan, Latɛnkan, ani Gɛrɛkikan na walisa mɔgɔ caaman ka se k’a kalan. Pilati y’a yira o sen fɛ ko a be Yahutuw mafiɲɛyara, olu minw ko fɔɔ Yezu ka faga. Sarakalasebagaw kuntigiw dusu tiɲɛna, u y’a fɔ Pilati ye ko: “Kan’a sɛbɛn ‘Zuwifuw ka masacɛ.” U ko a k’a sɛbɛ ko: “Cɛɛ nin ko ale ye zuwifuw ka masacɛ ye.” Nka, Pilati t’a fɛ u k’ale lafili tugun. O kama a y’u jaabi ko “ale ye min sɛbɛn ka ban, ko ale y’o sɛbɛn.”—Zan 19:19-22.\nSarakalasebagaw dimina. U tun ye Yezu jalaki koo min na u ka kititigɛlaw ɲɛfɛ, u segira o kan tugun. A tɛ bari an na k’a ye ko tɛmɛbagaw y’u kuun kɔmikɔmi ka Yezu lɔgɔbɔ ani k’a nɛni ko: “Anhaan! E min be se ka Alabatosoba ci k’a lɔ kura ye tile saba kɔnɔ, jigi ka bɔ gwengwenlɔgɔ kan k’i yɛrɛ kisi.” O cogo kelen na, sarakalasebagaw kuntigiw ani sariya karamɔgɔw y’a fɔ ɲɔgɔn ye ko: “N’a ye Ala ka Mɔgɔ wolomanin nin [o kɔrɔ, Krista] ye, Isirayɛli ka masacɛ, a ka jigi ka bɔ gwengwenlɔgɔ kan sisan. N’an ye o ye, an bena la a la.” (Mariki 15:29-32). U ye mɔgɔ minw gwengwe lɔgɔ kan Yezu kinibolo n’a numanbolo fɛ, olu fana tun b’a nɛnina hali k’a sɔrɔ Yezu kelenpe lo tun ye jalakibali ye u cɛma.\nƆrɔmukaw ka sɔrɔdasi naani fana ye Yezu lɔgɔbɔ. N’a sɔrɔ u tun ye diwɛn kumunin dɔ min. K’u to lɔgɔbɔri la, u gwɛrɛla Yezu la ko u b’o diwɛn dɔ di a ma k’a sɔrɔ a tɛ se ka foyi minɛ. Min sɛbɛnin be Yezu kuun sanfɛ, o y’a to Ɔrɔmukaw be yɛlɛla Yezu la k’a fɔ ko: “N’i ye zuwifuw ka masa ye, i yɛrɛ kisi.” (Luka 23:36, 37). Miiri k’a filɛ, mɔgɔ min ye sira, tiɲɛn ani ɲɛnamaya ye, u b’ale lo lɔgɔbɔra ani k’a tɔɔrɔ ten! Nka, a cɛsirinin lo k’o tɔɔrɔw bɛɛ muɲu. Yahutu minw b’a filɛra, Ɔrɔmukaw ka sɔrɔdasi minw b’a lɔgɔbɔra, ani mɔgɔjugu fila minw gwengwenin b’a gɛrɛfɛ, a ma olu si jalaki.\nSɔrɔdasi naani ye Yezu ka faniw tilan yɔrɔ naani. U ye kala fili walisa k’a lɔn min ka ɲi ka min ta. Yezu ka forokiya ye fani cɛɲumanba ye, “kalannɔ tun te min na.” Sɔrɔdasiw y’a fɔ ɲɔgɔn ye ko: “An kan’a faran, an ka kala la n’a bena kɛ mɔgɔ min ta ye, o ka lɔn.” O kɛra janko min fɔra Ala ka kuma na, o ka dafa. A tun fɔra ko: “U ye ne ka faniw tilan ɲɔgɔn cɛ, u ye kala la janko ka ne ka foroca sɔrɔbaga lɔn.”—Zan 19:23, 24; Zaburuw 22:19.\nWagati dɔ nana se, kojugukɛla minw tun gwengwenin be Yezu gɛrɛfɛ, olu dɔ y’a faamu ko Yezu ye masacɛ ye tiɲɛn na. A y’a tɔɲɔgɔn sɔngɔ ko: “E min b’o tɔɔrɔ ɲɔgɔn na, i te siran Ala ɲa! An kɔni ka kan ni tɔɔrɔ nin ye bari an ye kojugu kɛ, nga ale ma kojugu si kɛ.” O kɔ, a ye Yezu deli ko: “Matigi, n’i nana sigi i ka masaya la tuma min na, i k’i hakili to ne la.”—Luka 23:40-42.\nYezu y’a jaabi ko: “Tiɲɛn na, ne b’a fɔ i ye bi, i bena kɛ ni ne ye alijɛnɛ kɔnɔ.” A m’a fɔ ko a bena kɛ n’ale ye masaya la, nka a ko “alijɛnɛ kɔnɔ.” (Luka 23:43, NW). O layidu be dan na ni Yezu ye min ta n’a ka cidenw ye. A y’a fɔ olu ye k’u bena sigi masasigilanw kan n’ale ye (Matiyo 19:28; Luka 22:29, 30). N’a sɔrɔ o Yahutucɛ delila k’a mɛn ko Jehova tun ye alijɛnɛ kɛ dugukolo kan walisa Adama ni Awa ani u bɔnsɔn ka sigi o yɔrɔ la. O cɛɛ be se ka sa sisan sabu jigiya ɲuman b’a kɔnɔna.\nU ye diwɛn min di Yezu ma, mun na a banna k’a min?\nU ye mun lo sɛbɛ k’a gwengwe Yezu kuun sanfɛ? O koo ye mun lo kɛ Yahutuw la?\nKiraya kuma juman lo dafara ka ɲɛsin Yezu ka faniw koo ma?\nYezu ye jigiya juman lo di mɔgɔjugu dɔ ma min tun gwengwenin b’a gɛrɛfɛ?\nA ci dɔ ma A ci dɔ ma U ye Yezu gwengwe lɔgɔ kan\njy sap. 131 ɲɛɛ 298-299


SaySiyat ’ima tani yaba’ a kino’asangan, kamamanra:an ’o’owa’ ’ima hinbasez koSa’en rompa: ka boehoe:, SikoSa’ parpa: ila ’aehae’ kama’alep ki nom papanae’ wa’is. So: minatini’ a tomal kamamanra:an, taSilotor ka ’in baki’ a raro:o’, hikor porotor ka ’inyaba’a raro:o’, nak So: baki’ Sin’itihin, yaba’ Sin ta:oson, tatama’ ’o’owa’ Si ro:o’ ’itih a ta:os, minayti’ mari’ ila ka ’in baki’a Sapang ’aehael o ’ima langi: tatini’ a raro:o’.\nminkoringan ’o’owa’ hinbasez koSa’en kama lihapoy(talsapal ka minahael), Si koSa’ hiza’ ’o’owa’ mayhal nom pama’ ray kin’i’iyaeh kankano’ howaw, ti’ti’oe:oe’, komaehoy, tomalek pakbaba:ok, Somahoe’ pakrikrika: ka ’aehae’ taew’an, minkoringan a kak’i’iyaeh nak ’abo’ kin hororay. So: minatini’ a tomal minkoringan, mari’ ka ’in koko’a raro:o’, hingha’ porotor ka ’in yaba’ a raro:o’, koko’ Sin ’okayen, yaba’ Sin kalihin, Si ro:o’ ’okay a kalih, minayti’ mari’ ila ka ’in baki' a Sapang ’aehael o ma langi: ila tatini’ a raro:o’, hinra:iy tabin tatini’ ma’ ’okik sapih ka raro:o’.


Bɔk 24 AKKDC08 - Masaba y'a fɔ Musa ye tugu ko: «Yɛlɛ - Bible Search\nBɔk 23 Bɔk 25\nMusa yɛlɛko filanan Sinayi kulu kan\n1Masaba y'a fɔ Musa ye tugu ko: «Yɛlɛ ka na ne fɛ, e ni Arɔn, ni Nadabu ni Abiyu, ani Isirayɛli cɛkɔrɔba bi wolonwula. Aw k'aw kunbiri gwan yɔrɔjan. 2E Musa dama le bena gwɛrɛ ne la. Tɔ nunu kana gwɛrɛ. Jama fana kana yɛlɛ n'i ye.»\n3Musa tagara Masaba ka kumaw n'a ka sariyaw bɛɛ fɔ jama ye. U bɛɛ y'a jaabi ni kaan kelen ye, ko: «Masaba ye min fɔ, an bena o bɛɛ kɛ.»\n4O kɔ, Musa ye Masaba ka kuma nunu bɛɛ sɛbɛn. O dugusagwɛ, a wilila sɔgɔma joona ka sarakabɔyɔrɔ lɔ kulu nin jukɔrɔ. A ye kabakuru tan ni fila fana lɔ, Isirayɛli deen tan ni fila kɔmɔgɔw tɔgɔ la. 5A ye Isirayɛlidenw kanbelen dɔw ci, olu ye saraka jɛnitaw bɔ Masaba ye ka tura kɛɲɛninw faga jɛnɲɔgɔnya sarakaw ye. 6Musa y'u joli tilancɛ kɛ minan dɔw kɔnɔ k'a tɔɔ tilancɛ seriseri sarakabɔyɔrɔ kan. 7O kɔ, a ye Layidusɛbɛ ta k'a kalan jama ɲana. U ko: «Masaba ye min fɔ, an bena o bɛɛ kɛ, an ben'a sago kɛ.» 8- Musa ye joli ta k'a seriseri jama kan k'a fɔ ko: «Nin ye bɛɛn joli ye Masaba ye min ta aw ye, k'o juu sigi kuma nunu bɛɛ kan.»\n9O kɔ, Musa ni Arɔn, ani Nadabu ni Abiyu ani Isirayɛli cɛkɔrɔba bi wolonwula nunu yɛlɛla kulu kan. 10U ye Isirayɛli ka Ala ye. A lɔyɔrɔ tun be i n'a fɔ yɔrɔ min dilanna ni kabakuru bulaman sifa dɔ ye min sɔngɔ ka gwɛlɛ. O yɔrɔ ɲaa tun be i n'a fɔ sankolo ɲaa ni kaba t'a kan. 11Nga Ala ma maga Isirayɛlidenw ka ɲamɔgɔ nunu na. U y'a ye. U ye dumuni kɛ ka minni kɛ.\n12Masaba y'a fɔ Musa ye ko: «Yɛlɛ ka na ne fɛ kulu kan, ka to yan. Ne bena walaka kabakurulamanw d'i ma, ne ye n ka sariya ni ladiliw sɛbɛn minw kan, janko ka jama kalan.» 13O kɔ, Musa n'a dɛmɛbaga Zozuwe wilila ka sira ta ɲɔgɔn fɛ. Musa yɛlɛla ka taga Ala ka kulu kan. 14A tun y'a fɔ cɛkɔrɔbaw ye ko: «Aw k'an makɔnɔ yan, sanni an ka kɔsegi ka na. Arɔn ni Huri be n'aw ye. Ni koo dɔ donna mɔgɔ dɔ n'a tɔɲɔgɔn cɛ, u be taga u fɛ, u b'o ɲanabɔ.» 15Ayiwa, Musa yɛlɛla kulu kan tuma min na, sankaba ye kulu datugu, 16Masaba nɔɔrɔ tun be Sinayi kulu kan. Sankaba y'a datugu tile wɔɔrɔ kɔnɔ. Tile wolonwulanan loon, Masaba ye Musa wele sankaba kɔnɔ. 17Isirayɛlidenw ɲana, Masaba ka nɔɔrɔ tun be i n'a fɔ tasumaba, kulu kan. 18Musa yɛlɛla kulu kan ka don sankaba kɔnɔ. A tora kulu kan tile bi naani ni suu bi naani.


Matigi ka surafana: Hakilijigi lajɛn lo min be Ala bonya | Bibulu ka kalan\nMatigi ka surafana: Hakilijigi lajɛn lo min be Ala bonya\nCII DIRA kerecɛnw ma ko u ka Krista ka saya Hakilijigi lajɛn kɛ. O landa be weele fana ko “Matigi ka surafana.” (1 Kɔrɛntikaw 11:20, NW ). Mun na o koo kɔrɔtalen lo? A ka kan ka kɛ tuma juman ani cogo di?\nYezu Krista ye o landa sigi sen kan Yahutuw ka Tɛmɛnkan seli loon suu fɛ, saan 33 an tile la. Tɛmɛnkan seli tun be kɛ siɲɛ kelen dɔrɔn saan kɔnɔ, Yahutuw ka Nisan kalo tile 14nan loon na. Nisan kalo tun be daminɛ marisikalo ka lɔgɔkun fɔlɔ tɛmɛnen kɔ wagati dɔɔni, tuma min na kalo kura tun be se ka ye. O kɔ, Yahutuw tun be jatili kɛ walisa ka Tɛmɛnkan seli kɛ tile 14nan loon na, tile benni kɔ.\nYezu ye Tɛmɛnkan seli kɛ ni a ka cidenw ye, a ye Zuda Isikariyɔti gwɛn, o kɔ, a ye Matigi ka surafana landa sigi sen kan Yahutuw ka Tɛmɛnkan seli nɔɔ na. O kama a ka kan ka kɛ siɲɛ kelen dɔrɔn saan kɔnɔ.\nA fɔra Matiyo ka Kibaru Duman kɔnɔ ko: “Yezu . . . ye buru ta ka barika la Ala ye. O kɔ, a y’a karikari k’a di a ka kalandenw ma, k’a fɔ u ye ko: ‘Aw k’a minɛ k’a dumu, nin ye ne fari ye.’ O kɔ, a ye duvɛn ta ka barika la Ala ye, k’a d’u ma k’a fɔ ko: ‘Aw bɛɛ k’a min, bari nin ye ne joli ye, joli min be Ala ka layidu dafa, joli min bena bɔn mɔgɔ [caaman, NW ] ka hakɛw yafa kosɔn.’ ”—Matiyo 26:26-28.\nMɔgɔ dɔw b’a miiri ko Yezu ye buru yɛlɛma ka kɛ a farikolo yɛrɛ-yɛrɛ ye ani ka duvɛn kɛ a joli ye. Nka, tuma min na a tun b’o buru dira, a farikolo dafanen tun lo. Yala a ka kalandenw tun ye a farisogo yɛrɛ-yɛrɛ lo dumu ani k’a joli min wa? Ayi, n’o tun lo, a tun bena kɛ mɔgɔ sogo ɲimini ye ani Ala ka sariya tiɲɛni ye (Zɛnɛzi 9:3, 4; Levitiki 17:10). Luka 22:20 (ABM ) ka fɔta la, Yezu y’a fɔ ko: “Nin jifilen ye Ala ka layidu kura ye, o layidu tara ne joli la, o bɔnna aw kosɔn.” Yala o jifilen kɛra “layidu kura” yɛrɛ-yɛrɛ ye wa? O tun tɛ se ka kɛ sabu layidu ye labɛn lo ye, fɛɛn tɛ i be se ka maga min na.\nO kama, buru wo, duvɛn wo, u bɛɛ ye tagamasiɲɛw dama lo ye. Buru ye Krista farikolo dafanen tagamasiɲɛ ye. Yezu ye Tɛmɛnkan seli buru tɔɔ dɔ lo ta. O buru tun tɛ dilan ni funufɛn ye (Ɛkizɔdi 12:8). Bibulu kɔnɔ, funufɛn ye jurumu wala toliya tagamasiɲɛ ye. O la, buru ye Yezu farikolo dafanen tagamasiɲɛ ye, a ye min saraka. Jurumu si tun t’a la.—Matiyo 16:11, 12; 1 Korɛntikaw 5:6, 7; 1 Piyɛri 2:22; 1 Zan 2:1, 2.\nDuvɛn wulenman ye Yezu joli tagamasiɲɛ ye. O joli be layidu kura sɛmɛtiya. Yezu y’a fɔ ko ale joli bɔnna “hakɛw yafa kosɔn.” O la, adamadenw be se ka jati saniyalenw ye Ala ɲɛɛ kɔrɔ ani ka don layidu kura kɔnɔ ni Jehova ye (Eburuw 9:14; 10:16, 17). O layidu ye tɔɔn ye min be kɛ sababu ye kerecɛn kantigiman 144 000 ka se ka taga sankolo la. O yɔrɔ la, u bena kɛ masaw ni sarakalasebagaw ye walisa ka dugaw lase adamadenya bɛɛ ma.—Zɛnɛzi 22:18; Zeremi 31:31-33; 1 Piyɛri 2:9; Yirali 5:9, 10; 14:1-3.\nJɔn lo ka kan k’o tagamasiɲɛw ta ka dumu? Koow sira fɛ, layidu kura mɔgɔw lo, minw jigi ye ka taga sankolo la. Olu dɔrɔn lo ka kan k’o buru dumu ani k’o duvɛn min. Ala ka hakili senu be seereya kɛ o mɔgɔw ye ko u sugandira ka kɛ masaw ye sankolo la (Ɔrɔmukaw 8:16). U fana be masaya layidu la ni Yezu ye.—Luka 22:29.\nMinw jigi ye ka ɲɛnamaya kɛ kudayi dugukolo kan alijɛnɛ kɔnɔ, olu koo be di do? U be Yezu ka cikan bato ani u be taga Matigi ka Surafana na ka filɛri kɛ ni bonya ye, nka u tɛ tagamasiɲɛw dumu. Siɲɛ kelen saan kɔnɔ, Nisan kalo tile 14nan na, Jehova Seerew be Matigi ka Surafana hakilijigi lajɛn kɛ tileben kɔ. Duniɲa kuru bɛɛ kɔnɔ, hali ni mɔgɔ waa damanin dɔrɔn lo b’a fɔ ko u be ni jigiya ye ka taga sankolo la, nin lajɛn ye kooba ye kerecɛnw bɛɛ fɛ. A be sababu di u bɛɛ ma u ka miiri Jehova Ala ni Yezu Krista ka kanuyaba koo la.—Zan 3:16.\nI hakili to Yezu saya koo la\nAn b’i jija, i ka na fara an kan o kooba la. I bena a faamu Yezu ka ɲɛnamaya n’a ka saya be se k’i nafa cogo min na.


Eze 14 AKKDC08 - Isirayɛli cɛkɔrɔba dɔw nana ne fɛ ka - Bible Search\nEze 13 Eze 15\nIsirayɛlidenw ka kan ka josɔn dabila\n1Isirayɛli cɛkɔrɔba dɔw nana ne fɛ ka sigi ne ɲakɔrɔ. 2O tuma na, Masaba kumana ne fɛ ko: 3«Adamaden, joko be mɔgɔ nunu dusu la kosɔbɛ, u b'u yɛrɛ to joko b'u nigɛ k'u don kojugu la. Ne bena sɔn u be ne ɲininga wa? 4O la, a fɔ u ye ko ne Matigi, Masaba ko: Ni joko be Isirayɛliden min dusu la, k'a nigɛ k'a don kojugu la, n'o tigi tagara kira ɲininga, ne Masaba yɛrɛ le ben'a jaabi. Ne bena o kɛ ka kɛɲɛ n'a ka joo caaman nunu ye. 5A kɛra ten, Isirayɛlidenw, minw bɛɛ faranna ne la u ka joow kosɔn, ne b'a fɛ k'a kɛ u be kɔsegi ne ma. 6O kosɔn, i k'a fɔ Isirayɛlidenw ye ko ne Matigi, Masaba ko: ‹Aw ye kɔsegi ka na! Aw k'aw ka joow to yen k'aw ka kokolonw bɛɛ dabila!›\n7«Ni Isirayɛliden dɔ, walima lonan dɔ, min siginin be Isirayɛli jamana kɔnɔ, n'a banna ne la, ka joko don a dusu la, o k'a nigɛ k'a don kojugu la, n'o tigi tagara kira ɲininga janko ka ne sago lɔn, ne Masaba yɛrɛ ben'a jaabi. 8Ne bena n ɲaa sin o tigi ma k'a kɛlɛ, ne ben'a kɛ lasɔmifɛn ye, k'a tɔgɔ kɛ talen ye. Ne ben'a niin bɔ ne ka mɔgɔw cɛma. O tuma na, aw ben'a lɔn ko ne ye Masaba le ye.\n9«Ni kira min y'a yɛrɛ nigɛ ka kirayakuma fɔ a kunfɛ, ne yɛrɛ le y'a nigɛ. Ne bena wili o tigi kama k'a halaki ka bɔ ne ka jama Isirayɛli cɛma. 10U bɛɛ bena lɔ n'u ka filiko kunko ye, kira n'a ta, kira ɲiningabaga n'a ta. 11A kɛra ten, Isirayɛlidenw tena faran ne la tugu. U tena u yɛrɛ nɔgɔ u ka murutiliw fɛ tugu. U bena kɛ ne ka mɔgɔw ye, ne bena kɛ u ka Ala ye. Ne Matigi, Masaba le ko ten.»\nFoyi tena Ala ka kiti bali\n12Masaba kumana ne fɛ ko: 13«Adamaden, ni jamana dɔ ye tilenbaliyako dɔ kɛ ka ne hakɛ ta, ni ne ye n bolo kɔrɔta o kama k'a ka dumuni ban ka kɔngɔ bila jamana nin kɔnɔ k'a kɔnɔ mɔgɔw ni begɛnw faga, 14ni Nuhun ni Danɛli ani Zɔbu tun be jamana nin kɔnɔ, olu mɔgɔ saba nunu ka tilenninya tun bena u yɛrɛ dama le kisi. Ne Matigi, Masaba lo ko ten.\n15«Ni ne ye warajuguw bila ka jamana nin yaala, n'u ye mɔgɔw bɛɛ faga, ka jamana nin kɛ yɔrɔlakolon ye fɔɔ mɔgɔ si te tɛmɛ yen wara nunu ɲasiran kosɔn, 16ni mɔgɔ saba nunu tun be sɔrɔ jamana nin kɔnɔ, olu dama le tun bena kisi. Ne Matigi, Masaba le ko ten ne tɔgɔ kosɔn. U tun tena se k'u yɛrɛ dencɛw, walima denmusow kisi, jamana nin be kɛ lakolon ye.\n17«Walima ni ne ye murujan bila jamana kama, ni ne y'a fɔ ko u ka jamanadenw ni begɛnw faga ni murujan ye, 18ni mɔgɔ saba nunu tun b'o jamana nin kɔnɔ, ne tɔgɔ kosɔn, u tun tena se k'u yɛrɛ dencɛw, walima u denmusow kisi. Olu dɔrɔn tun bena kisi. Ne Matigi, Masaba ko ten.\n19«Walima ni ne ye fɔɲɔbana bila jamana nin kɔnɔ, ni ne dimininba wilila u kama ka fagali kɛ, ka mɔgɔw ni begɛnw faga, 20hali ni Nuhun ni Danɛli ani Zɔbu tun be jamana nin kɔnɔ, ne tɔgɔ kosɔn, olu dɔrɔn tun bena kisi, u ka tilenninya barika la, u tun tena se k'u dencɛw, walima u denmusow kisi.»\n21- Ayiwa, ne Matigi, Masaba be min fɔ, o filɛ nin ye: «Hali ni ne ye tɔɔrɔko naani nunu lase Zeruzalɛmu ma: murujan, ni kɔngɔ, ni warajuguw, ani fɔɲɔbana, k'a kɔnɔ mɔgɔw ni begɛnw faga, 22o bɛɛ n'a ta, Zeruzalɛmukaw dɔw bena to yen. Olu bena na aw sɛgɛrɛ. Ni aw y'u cogo, n'u ka kɛwaliw ye tuma min na, ne ye tɔɔrɔ minw lase Zeruzalɛmu ma, aw dusu bena suma o la. 23Ɔnhɔn, n'aw y'u cogo n'u ka kɛwaliw ye, aw dusu bena suma bari aw ben'a lɔn ko ne ma foyi kɛ dugu nin kɔnɔ gwansan. Ne Matigi, Masaba lo ko ten.»


Lok 2nan 3 AKKDC08 - Solomani y'a daminɛ ka Masaba ka - Bible Search\nLok 2nan 2 Lok 2nan 4\nLok 2nan 3\nMasaba ka soo lɔko\n(Mas fɔlɔ 6.1-38)\n1- Solomani y'a daminɛ ka Masaba ka soo lɔ Zeruzalɛmu, Moriya kulu kan. Masaba tun y'a yɛrɛ yira a facɛ Dawuda la yɔrɔ min la, zebuzicɛ Ɔrinan ka sumangosikɛnɛ kan. Dawuda tun y'o yɔrɔ labɛn. 2A ye lɔli daminɛ a ka masaya saan naaninan, kalo filanan tile filan loon.\n3Solomani ye Ala ka boon nin juu jaɲa kɛ mɛtɛrɛ bi saba ye k'a kɔnɔ boɲa kɛ mɛtɛrɛ tan ye. 4Soo nin bulonda jaɲa tun ye mɛtɛrɛ tan ye. O ni boon nin kɔnɔ boɲa tun ye kelen ye. Bulonda nin jaɲa sanfɛ tun ye mɛtɛrɛ bi wɔɔrɔ ye. Solomani tun ye sanu yɛrɛ yɛrɛ kɛ k'a kɔnɔna mɔ. 5A ye sipɛrɛyiri kɛ ka bonba nin kogo datugu, ka sɔrɔ ka sanu yɛrɛ yɛrɛ la o kan, ka tamarofuraburuw ni jɔrɔkɔw taamasiɲɛw lɛsɛ a kan. 6A ye kabakuru sɔngɔgwɛlɛnw kɛ ka soo nin masiri. Sanu nin tun bɔra Pariwayimu. 7A ye boon nin mɔ ni sanu ye: a banabiriw fara a bonda lɔgɔ kan, ni kogow ani koonw. A ye *serubɛn jaaw lɛsɛ kogow kan. 8- O kɔ, sodennin min tun kɛra Ala ka sigiyɔrɔ ye, a y'o lɔ. Ale jaɲa kɛra mɛtɛrɛ tan ye. O ni boon nin kɔnɔ boɲa tun ye kelen ye. Sodennin nin kɔnɔ boɲa tun ye mɛtɛrɛ tan ye. A ye sanu yɛrɛ yɛrɛ tɔni mugan kɛ k'ale kɔnɔ mɔ. 9U tun ye puwɛnti sanulaman minw kɛ ka baara kɛ, olu gwiliya tun sera kilo tilancɛ ma. A ye sanu kɛ ka sanfɛbonw fana kɔnɔ mɔ.\n10- A fana ye lɛsɛli kɛ ka serubɛn jaa fila dilan k'o bila Ala ka sigiyɔrɔ la, k'u mɔ ni sanu ye. 11Serubɛn nunu gaman jaɲa tun ye mɛtɛrɛ tan ye. Serubɛn fɔlɔ gaman kelen tun ye mɛtɛrɛ fila ni tilan ye. Ale tun be maga soo nin kogo la. A gaman dɔ nin fana tun ye mɛtɛrɛ fila ni tilan ye. Ale tun be maga serubɛn filanan gaman kelen na faan dɔ nin na. 12Serubɛn filanan fana gaman kelen tun ye mɛtɛrɛ fila ni tilan ye, o tun be maga soo nin kogo faan dɔ la. A gaman dɔ nin fana tun be maga serubɛn fɔlɔ ta la. 13Serubɛn nunu gaman jaɲa tun ye mɛtɛrɛ tan ye. U lɔnin tun be u seenw kan, k'u ɲaa sin bonba ma. 14- A ye jese ɲanaman kɔlɔbolaman, ni wuleman, ani wuleman cɔncɔn kɛ ka bugu cɛtigɛfani dan, ka serubɛn jaaw kɛ a kan.\nAlabatoso kɔnɔ minanw\n(Mas fɔlɔ 7.13-51)\n15A ye tutunan fila dilan, minw jaɲa tun ye mɛtɛrɛ tan ni wolonwula ye, k'u lɔ Ala ka soo ɲafɛ. Fɛɛn minw tun be u sanfɛ, olu jaɲa sanfɛ tun ye mɛtɛrɛ fila ni tilan ye. 16A ye jɔrɔkɔw dilan i n'a fɔ minw tun be Ala ka sigiyɔrɔ la, k'o kɛ tutunanw kan. A ye gerenadiyiriden jaa kɛmɛ dilan k'o dulon jɔrɔkɔw la. 17A ye tutunan nunu tutu Alabatoso ɲafɛla la, kelen tun be kinibolo fɛ, kelen be numanbolo fɛ. Min tun be kinibolo fɛ, a y'ale tɔgɔ la ko Yakin, ka numanbolo ta tɔgɔ la ko Bowazi.a


Luka 22 AKKDC08 - *Buru funubali ɲanagwɛ, min tɔgɔ ko - Bible Search\n(Mat 26.1-5,14-16; Mar 14.1-2,10-11)\n1*Buru funubali ɲanagwɛ, min tɔgɔ ko *Hɔrɔnya ɲanagwɛ fana, o tun surunyana. 2Sarakalasebagaw kuntigiw ni sariya karamɔgɔw bena se ka Yezu faga cogo min na ni jama ma bɔ a kala ma, u tun b'o cogo ɲinina bari u tun be siran ko jama bena muruti.\nZuda ka kɛta\n3O tuma na, Zuda min be wele Isikariyɔti n'o ye kalanden tan ni fila nunu dɔ ye, Sutana y'a daminɛ k'o hakili yɛlɛma. 4A tagar'a fɔ sarakalasebagaw kuntigi ni Alabatosoba kɔlɔsibagaw kuntigiw ye ko cogo b'ale fɛ ka Yezu don u bolo. 5O diyara u ye kosɔbɛ. U bɛnn'a la k'u bena wari hakɛ dɔ d'a ma. 6Zuda sɔnna. A y'a daminɛ ka cogoɲuman ɲini waasa k'a don u bolo ni jama ma bɔ a kala ma.\nYezu b'a ka kalandenw fila ci\n(Mat 26.17-19; Mar 14.12-16)\n7*Buru funubali ɲanagwɛ loon nana se. Sagaden tun ka kan ka faga o loon ka kɛ *Hɔrɔnya ɲanagwɛ saraka ye. 8Yezu y'a fɔ Piyɛri ni Zan ye k'u ka taga Hɔrɔnya ɲanagwɛ dumuni labɛn u ye.\n9U y'a ɲininga ko: «I b'a fɛ an k'o labɛn yɔrɔ jumɛn?»\n10A y'u jaabi ko: «Aw dontɔ dugu kɔnɔ, aw ni cɛɛ dɔ bena ɲɔgɔn kunbɛn, duun fanin be jii la a kunna. Aw ka tugu o cɛɛ nin kɔ. N'a donna luu min kɔnɔ, aw ye don yen, 11k'a fɔ o lutigi ye ko karamɔgɔ ko a n'a ka kalandenw bena Hɔrɔnya ɲanagwɛ dumuni kɛ boon min kɔnɔ, k'o be min. 12A bena bonba dɔ yira aw la sangaso la. An mako bena se fɛɛn minw ma, o bɛɛ b'a kɔnɔ. Aw ka ɲanagwɛ dumuni nin labɛn o yɔrɔ la.»\n13Piyɛri ni Zan tagara. Yezu tun y'a fɔ u ye cogo min na, a kɛra ten fana. U ye Hɔrɔnya ɲanagwɛ dumuni labɛn yen.\n(Mat 26.26-29; Mar 14.22-25; Kor fɔlɔ 11.23-26)\n14Dumuni kɛtuma sera minkɛ, Yezu n'a ka ciden tan ni fila sigira dumuni na. 15A y'a fɔ u ye ko: «Ne tun b'a fɛ kosɔbɛ ka *Hɔrɔnya ɲanagwɛ nin dumuni kɛ n'aw ye sanni ne be tɔɔrɔ, 16bari ne b'a fɔ aw ye ko ne tena Hɔrɔnya ɲanagwɛ wɛrɛ dumuni kɛ tugu fɔɔ a dumukun ka dafa Ala ka masaya kɔnɔ.» 17O tuma na, a ye duvɛn ta ka barika la Ala ye k'a fɔ ko: «Aw k'a minɛ k'a min, 18bari ne b'a fɔ aw ye ko ne tena duvɛn min tugu ni Ala ka masaya ma se.»\n19O kɔ, Yezu ye buru ta ka barika la Ala ye. A y'a tilantilan k'a d'u ma k'a fɔ ko: «Nin ye ne fari ye [min bena kɛ saraka ye aw ka nafa kosɔn. Aw ye to ka nin kɛ k'aw hakili to ne la.» 20Dumuni kɛnin kɔ, a ye duvɛn fana ta ka barika la Ala ye. A y'a di u ma k'a fɔ ko: «Nin ye ne joli ye, Ala be jɛnɲɔgɔnyakura sigi ni min ye. O joli nin bena bɔn aw ka nafa kosɔn.]\nYezu b'a janfabaga koo fɔ\n(Mat 26.20-25; Mar 14.17-21)\n21«Mɔgɔ min bena ne don mɔgɔjuguw bolo, o tigi be dumuni kɛra ni ne ye. 22Tiɲɛ lo, Mɔgɔ Dencɛ bena sa i n'a fɔ a latigɛra cogo min na, nga min ben'a don u bolo, bɔnɛ bena o tigi sɔrɔ.»\n23Kalandenw y'a daminɛ ka ɲɔgɔn ɲininga k'o bena kɛ jɔn ye u cɛma.\nƝamɔgɔ ka kɛ i n'a fɔ jɔɔn ye\n(Mat 18.1; 20.25-28; Mar 9.34; 10.42-45)\n24- Kalandenw y'a daminɛ ka ɲɔgɔn sɔsɔ kosɔbɛ, bari u tun b'a fɛ k'a lɔn ni mɔgɔ min ye ɲamɔgɔ ye u cɛma. 25Yezu y'a fɔ u ye ko: «Siyaw ka masacɛw be kuntigiyakow kɛ tɔw la, ani fanga be minw bolo, olu b'a fɛ u k'u tɔgɔɲuman fɔ. 26- Nga aw ta man kan ka kɛ ten. Mɔgɔ min ye mɔgɔbaba ye aw cɛma, o tigi k'a yɛrɛ kɛ i n'a fɔ aw bɛɛ la dɔgɔ. Fanga be min bolo, o tigi k'a yɛrɛ kɛ aw ka baaraden ye. 27- Mɔgɔ min be dumuni labɛnna an'a be di min ma wo, jɔn le ye mɔgɔbaba ye u fila cɛma? Dumuni be di min ma, o tɛ wa? Ayiwa, ne be aw cɛma i n'a fɔ jɔɔn.\n28«Aw kɔni muɲuna ka to ne fɛ n ka sigɛnw waati la. 29O le y'a to, ne Faa ye masaya di ne ma cogo min na, ne fana b'a di aw ma ten, 30- janko aw ka dumuni kɛ ka minni kɛ ne ka masaya la, ani ka sigi masasigilanw kan ka Isirayɛli ka deen tan ni fila kɔmɔgɔw kiti.»\n31Yezu y'a fɔ ko: «Simɔn, Simɔn, Sutana ye sira ɲini waasa k'i yuguyugu i n'a fɔ mɔgɔ be mugu tɛntɛn cogo min na, 32nga, ne ye Ala daali i ye waasa i ka lanaya kana cɛn. N'i segira ne ma tuma min na, e k'i tɔɲɔgɔnw dɛmɛ.»\n33Piyɛri y'a fɔ a ye ko: «Matigi, hali ni ne ka kan ka fara i kan u k'an don kaso la, walima u k'an faga, ne be sɔn.»\n34Nga Yezu y'a fɔ a ye ko: «Piyɛri, ne b'a fɔ i ye ko dondo tena kasi bii n'i m'a fɔ ko i te ne lɔn fɔɔ siɲɛ saba.»\nYezu ko ni kɛlɛkɛminan te min fɛ, o ka dɔ san\n35- O kɔ, Yezu y'a fɔ a ka kalandenw ye ko: «Ne y'aw ci tuma min na k'a fɔ aw ye ko aw kana taga ni wari ni dugutagaminan ani sanbara ye, fɛɛn dɔ ye aw dɛsɛ wa?»\nU y'a jaabi ko foyi m'u dɛsɛ. 36A y'a fɔ u ye tugu ko: «Nga sisan, ni wari be min fɛ, a k'a ta. O cogo kelen la fana, ni dugutagaminan be min fɛ, a k'a ta. Ni murujan te min fɛ, a k'a ka nɛnɛdeleke feere ka dɔ san. 37- Ne b'a fɔ aw ye, Ala ka kuma ye min fɔ ne ka koo la ko: ‹U y'a jati kojugukɛlaw dɔ ye,› wajibi lo o ka kɛ. Ayiwa, o tuma surunyana.»\n38Kalandenw y'a fɔ a ye ko: «Matigi, murujan fila filɛ.»\nA y'u jaabi k'o ka ɲi ten.\nYezu be taga Ala daali kulu dɔ kan\n(Mat 26.36-41; Mar 14.32-38)\n39Yezu bɔra ka taga Olivuyirikulu kan i n'a fɔ a tun be deli ka taga cogo min na. A ka kalandenw tugura a kɔ. 40A sera o yɔrɔ la tuma min na, a y'a fɔ u ye ko: «Aw ka Ala daali waasa aw kana don kɔrɔbɔli la.»\n41O kɔ, a bɔra u kɔrɔ dɔɔni ka se bɛrɛ filiko kelen jaɲa ma. A y'a kunbiri gwan k'a daminɛ ka Ala daali ko: 42«Ne Faa, n'i b'a fɛ, i ka ne kisi tɔɔrɔ nin ma, nga ne sago kana kɛ fɔɔ e sago.» [ 43O tuma na, mɛlɛkɛ dɔ bɔra sankolo la k'a yɛrɛ yira a la, ka barika don a la. 44Yezu nii tɔɔrɔnin tun bɛ. A ye dɔ fara Ala daali kan. A wasiji ɲaa kɛra i n'a fɔ joli n'o be tɔnitɔni duguma.]\n45A ye Ala daali ka ban tuma min na, a wilila ka segi ka na kalanden nunu fɛ ka u sɔrɔ sinɔgɔ la ɲanafinkojugu bolo. 46A y'a fɔ u ye ko: «Mun na aw be sinɔgɔ? Aw ye wili ka Ala daali waasa aw kana don kɔrɔbɔli la.»\n(Mat 26.47-55; Mar 14.43-49; Zan 18.2-11)\n47Ka Yezu to kuma na, Zuda min tun ye kalanden tan ni fila nunu dɔ ye, ale bilara jama ɲa ka na. A gwɛrɛla Yezu la ko a b'a fo. 48Nga Yezu y'a fɔ a ye ko: «Zuda, i be Mɔgɔ Dencɛ don mɔgɔjuguw bolo ni foli le ye wa?»\n49Mɔgɔ minw tun be ni Yezu ye, koo min bena kɛ, olu y'o faamu minkɛ, u ye Yezu ɲininga ko: «Matigi, an ka murujanjanw ta u kama wa?» 50U dɔ ye sarakalasebagaw kuntigiba ka baaraden kinibolo tulo caron.\n51Nga Yezu y'u jaabi ko: «Aw k'a dan nin ma.» A magara o jɔncɛ tulo la k'a kɛnɛya.\n52O kɔ, sarakalasebagaw kuntigiw ni Alabatosoba kɔlɔsibagaw kuntigiw ani cɛkɔrɔba minw tun tagara k'u b'a minɛ, a y'a fɔ olu ye ko: «Aw nana ne kama ni murujanjan ni berew ye i n'a fɔ ne ye benkannikɛla ye. 53- Ne tun be n'aw ye loon o loon Alabatosoba kɔnɔ waati min na, aw ma ne minɛ, nga sisan ye aw ka waati ni dibi ka setigiya tuma ye.»\n(Mat 26.57-58; Mar 14.53-54; Zan 18.12-18)\n54U ye Yezu minɛ ka taga n'a ye sarakalasebagaw kuntigiba ka luu kɔnɔ. Piyɛri tugura u kɔɔ ka furancɛba to u ni ɲɔgɔn cɛ. 55Mɔgɔw tun ye tasuma mana luu cɛmancɛ la ka sigi a daa la. Piyɛri tagara sigi olu cɛma.\n56Ka Piyɛri siginin to tasuma daa la, jɔnmuso dɔ y'a ye, a y'a ɲaa basa a la k'a fɔ ko: «Cɛɛ nin fana tun be ni Yezu ye.» 57Piyɛri ye muso sɔsɔ k'a fɔ ko: «Ne t'a lɔn.» 58Waati dɔɔni o kɔ, cɛɛ dɔ fana y'a ye k'a fɔ a ye ko: «Ele fana ye u dɔ ye.» Nga Piyɛri ye cɛɛ jaabi ko: «Ne te u dɔ ye.» 59Lɛrɛ kelen ɲɔgɔn tɛmɛnin kɔ, cɛɛ dɔ wɛrɛ segira k'a fɔ ko: «Siga t'a la, cɛɛ nin tun be ni Yezu ye bari Galileka lo.» 60Nga Piyɛri y'a jaabi ko: «E be min fɔra, ne t'o faamu.» K'a to o kuma na, o yɔrɔnin bɛɛ dondo kasira. 61Matigi y'a ɲaa yɛlɛma ka Piyɛri filɛ. Piyɛri hakili jigira a ka kuma na, a tun ye min fɔ a ye ko: «Sanni dondo bɛ kasi bii, i ben'a fɔ fɔɔ siɲɛ saba ko i te ne lɔn.» 62Piyɛri bɔra kɛnɛma ka kasi kosɔbɛ.\n63Yezu kɔlɔsibagaw tun be yɛlɛ a ma n'u b'a bugɔ. 64U tun y'a ɲaa siri ka sɔrɔ ka to k'a bugɔ, ani k'a ɲininga ko: «Jɔn y'i bugɔ?» 65U ye kumajugujugu wɛrɛw fɔ a ma.\nYezu be zuwifuw ka kiti tigɛyɔrɔ la\n(Mat 26.59,63-65; Mar 14.55,61-64)\n66Dugu gwɛra tuma min na, dugu cɛkɔrɔbaw, ni sariya karamɔgɔw ani sarakalasebagaw kuntigiw ye ɲɔgɔn lajɛn. U tagara ni Yezu ye u ka kititigɛlaw fɛ waasa k'a kiti. 67U y'a fɔ a ye ko: «N'i ye Ala ka Mɔgɔ wolomanin nin ye, a fɔ an ye.» Yezu y'u jaabi ko: «Ni ne y'a fɔ aw ye, aw tena la a la. 68Ni ne y'aw ɲininga fana, aw tena ne jaabi. 69Nga, kabini sisan, Mɔgɔ Dencɛ bena sigi Setigi Ala kinibolo fɛ.» 70U bɛɛ y'a fɔ ko: «O tuma na, e ye Ala Dencɛ ye wa?» A y'a fɔ u ye ko: «Aw yɛrɛ y'a fɔ ko ne lo.» 71U y'a fɔ ɲɔgɔn ye ko: «An mako te mɔgɔ ka seereya la tugu ka sɔrɔ k'a jalaki, bari an yɛrɛw y'a dalakuma mɛn.»


Bɔk 12 AKKDC08 - K'u to yen Ezipiti jamana kɔnɔ, Masaba - Bible Search\nBɔk 11 Bɔk 13\nHɔrɔnya ɲanagwɛ kɛ cogo\n1- K'u to yen Ezipiti jamana kɔnɔ, Masaba y'a fɔ Musa ni Arɔn ye ko: 2«Nin kalo le bena kɛ saan kalo fɔlɔ ye aw fɛ, saan daminɛ kalo. 3Aw k'a fɔ Isirayɛli jama bɛɛ ye ko kalo nin tile tan, gwatigi kelen kelen bɛɛ ka sagaden minɛ u ka somɔgɔw tɔgɔ la, gwaso kelen, sagaden kelen. 4Ni gwaso dɔ ka dɔgɔ sagaden kelen ma, a n'a gɛrɛfɛ gwaso ka jɛn sagaden kelen kan ka kɛɲɛ n'u ka mɔgɔw daa ye. Mɔgɔ kelen be se ka sogo min ɲimi, u ka saga sogo nin tilan ka kɛɲɛ n'o ye. 5O begɛn nin ka kɛ cɛman ye min ye saan kelen sɔrɔ, fiɲɛ kana sɔrɔ a la, walima sankelen bakɔrɔnin, fiɲɛ te min na. 6Aw k'o mara fɔɔ kalo nin tile tan ni naaninan loon. Isirayɛli jama bɛɛ ben'o faga o loon na tile bennin kɔ. 7U bena o sogow dumu soo minw kɔnɔ, u ka saga nunu joli seriseri o soow daa la lɔgɔw kan, gɛrɛfɛ ni sanfɛ. 8O suu kelen na, u bena o sogo nunu wusunin ɲimi, ni buru ye, fununan te min na, ani ɲugu kunanman. 9Aw kana o sogo kɛnɛman ɲimi, walima a tobinin jii la, nga a ka wusu, a kungolo, n'a senkalaw, n'a kɔnɔnafɛnw. 10A tɔɔ man kan ka si. N'a dɔ sira aw k'o jɛni sɔgɔmadafɛ. 11Aw ka kan k'o dumu cogo min na, o filɛ nin ye: aw k'aw cɛɛ siri k'aw ka sanbaraw don k'aw ka bere minɛ aw bolo. Aw k'a dumu teliya la. O ye Masaba ka *Hɔrɔnya loon ye.\n12«O suu kelen na, ne bena Ezipiti jamana yaala ka Ezipitikaw deen fɔlɔw bɛɛ faga, mɔgɔw fara begɛnw kan. Ne bena kiti tigɛ Ezipiti joow bɛɛ kan. Ne ye Masaba le ye. 13Aw bena to soo minw kɔnɔ, joli le bena kɛ o taamasiɲɛ ye. Ni ne ye o joli nin ye tuma min na, ne bena tɛmɛ, kojugu si tena se aw ma tuma min na ne bena cɛnni kɛ Ezipiti jamana kɔnɔ. 14- Aw ka kan k'aw hakili to o loon nin koo la, k'a kɛ landa ye, a ɲanagwɛ ka to ka kɛ tuma bɛɛ aw kɔmɔgɔw cɛma.\nBuru funubali ɲanagwɛ\n15«Aw bena to k'a kɛ cogo min na, o filɛ: fununan te buru min na, aw k'o dumu tile wolonwula kɔnɔ. Loon fɔlɔ, aw ka fununan bɔ aw ka soow kɔnɔ, bari mɔgɔ o mɔgɔ ye buru dumu fununan be min na, k'a ta loon fɔlɔ ma fɔɔ ka taga se loon wolonwulanan ma, o tigi ka kan ka faga. 16O loon fɔlɔ la, aw ka ɲɔgɔn lajɛn ne tɔgɔ la, ani a wolonwulanan loon fana na. Aw kana baara si kɛ o loonw na n'a ma kɛ aw kelen kelen bɛɛ ka dumuni baara dama ye. 17Aw ka *Buru funubali ɲanagwɛ kɛ, bari ne ye aw ka jama bɔ Ezipiti jamana kɔnɔ o loon na tigitigi. Aw k'o loon bato k'o kɛ ɲanagwɛ loon ye saan o saan, a kana dabila. 18Burufununan ma don buru min kɔnɔ, aw ben'a daminɛ k'o dumu saan kalo fɔlɔ tile tan ni naaninan loon wuladafɛ fɔɔ ka taga se a tile mugan ni kelen wulafɛ ma. 19Fununan si ma kan ka sɔrɔ aw ka soow kɔnɔ o tile wolonwula kɔnɔ. Mɔgɔ o mɔgɔ be buru dumu ni fununan b'a la, dugulen fara lonan kan, o tigi bena faga ka bɔ Isirayɛli jama cɛma. 20Aw kana buru si dumu, fununan be min na. K'aw to yɔrɔ o yɔrɔ, fununan te buru min kɔnɔ, aw k'o dumu.»\n21O tuma na, Musa ye Isirayɛli cɛkɔrɔbaw bɛɛ wele k'a fɔ u ye ko: «Aw ye taga ka sagadenw minɛ, minw be bɛn aw ka somɔgɔw ma k'o faga k'o kɛ *Hɔrɔnya ɲanagwɛ saraka ye. 22Aw k'o joli don minan dɔ kɔnɔ, ka *izɔpiyiri furaburu kɛ ka joli nin mɔn lɔgɔw kan minw be soo daa la sanfɛ ni gɛrɛfɛ. Aw si kana bɔ aw ka soow kɔnɔ sanni dugu ka gwɛ. 23- Masaba bena tɛmɛ tuma min na ka Ezipitikaw faga, n'a ye o joli ye bonda lɔgɔ nunu kan, sanfɛ ni gɛrɛfɛ, a bena tɛmɛ u kan. A tena sɔn halakilikɛla ka don aw ka soow kɔnɔ ka fagalikɛ. 24O bena kɛ sariya ye aw n'aw kɔmɔgɔw fɛ min tena dabila abada. 25Masaba bena jamana min di aw ma ka kɛɲɛ n'a ka layidu ye, n'aw donna o yɔrɔ la tuma min na, aw k'o landako kɛ. 26N'aw deenw ye aw ɲininga tuma min na, ko landako nin kɔrɔ ye mun ye aw fɛ, 27aw k'u jaabi ko: ‹Hɔrɔnya ɲanagwɛ saraka lo Masaba tɔgɔ la, bari a tun be Ezipitikaw fagara tuma min na, a tɛmɛna an ka soow kan, k'an kisi k'an to yen.› » O tuma na, jama y'u kunbiri gwan duguma ka Masaba bato. 28Masaba ye min fɔ Musa ni Arɔn ye, Isirayɛlidenw tagara o kɛ.\nTɔɔrɔ tannan: Deen fɔlɔw ka saya\n29- Dugutilama, Masaba ye Ezipitikaw ka deen fɔlɔw bɛɛ faga, k'a daminɛ Ezipiti masacɛ deen fɔlɔ ma fɔɔ ka ta'a bila kasodenw nunu deen fɔlɔw ma, ani begɛnw deen fɔlɔw. 30Ezipiti masacɛ n'a ka baarakɛlaw ani Ezipitikaw bɛɛ wilila o suu nin na. Mankanba kɛra Ezipiti jamana kɔnɔ, bari o soo si tun te yen mɔgɔ ma sa o min kɔnɔ. 31O suu kelen yɛrɛ la, Ezipiti masacɛ ye Musa ni Arɔn wele k'a fɔ u ye ko: «Aw ye wili ka taga ka bɔ ne ka jama cɛma, aw ni Isirayɛlidenw bɛɛ! Aw ye taga Masaba bato i n'a fɔ aw y'a fɔ cogo min na. 32Aw ye taga n'aw ka begɛnw ye, a misɛnmanw fara a dabaw kan, i ko aw y'a fɔ cogo min na. Aw ka duba kɛ ne ye fana.»\n33Ezipitikaw ye Isirayɛli jama bagabaga, k'u ka bɔ jamana kɔnɔ joona joona. Bari u tun be miiri ko n'u ma bɔ joona, u bɛɛ bena sa. 34Jama y'u ka mugu nɔɔninin ta, o tun ma funu fɔlɔ. U y'u ka burunɔɔniminanw siri u ka faniw na k'u dulon u gamanw na. 35- Musa tun ye min fɔ, Isirayɛlidenw y'o kɛ: U ye warigwɛminanw ni sanulamanw ani faniw daali Ezipitikaw fɛ. 36Masaba tun y'a kɛ jama koo diyara Ezipitikaw ye. U ye fɛɛn minw daali, Ezipitikaw ye olu d'u ma. A kɛra ten, u sera ka Ezipitikaw bololafɛnw cɛ.\nIsirayɛlidenw bɔko Ezipiti\n37Isirayɛlidenw bɔra Aramusɛsi ka taga se Sukɔti. U tun be cɛɛ waa kɛmɛ wɔɔrɔ (600 000) bɔ, musow ni denmisɛnw ma jati. 38Siya wɛrɛ caaman bɔra n'u ye, ani begɛn caaman fana, a babaw fara a misɛnmanw kan. 39U bɔra ni mugu min ye Ezipiti, u ye o yiran ŋɔmi ye. Fununan tun t'o la, bari u tun ye u gwɛn ka bɔ le, o la, u tun ma se ka dumuni labɛn.\n40- Isirayɛlidenw tun ye saan kɛmɛ naani ni bi saba kɛ Ezipiti. 41O saan kɛmɛ naani ni bi saba dafa loon yɛrɛ la, Masaba ka jamaw bɛɛ bɔra Ezipiti. 42Masaba ye suu kuturu kɛ k'a ka jama Isirayɛli bɔ Ezipiti cogo min na, o cogo kelen na, u kɔmɔgɔw ka kan ka siɲana kɛ suu kelen ka Masaba bato.\n43Masaba y'a fɔ Musa ni Arɔn ye ko: «Lonan si man kan ka *Hɔrɔnya ɲanagwɛ dumuni dumu. 44N'i ye jɔɔn san k'a kɛnɛkɛnɛ, ale be se k'a dumu. 45Lonan min sigira aw fɛ n'a bena taga, ale ani baaraden man kan k'a dumu. 46- Aw k'a dumu soo kɔnɔ, sogo si kana bɔ kɛnɛma, kolo si fana kana kari. 47Isirayɛli jama bɛɛ ka Hɔrɔnya ɲanagwɛ nin kɛ. 48Ni lonan dɔ min siginin be aw fɛ, n'ale b'a fɛ ka Hɔrɔnya ɲanagwɛ kɛ ka Masaba bato, a ka soo kɔnɔ cɛɛw bɛɛ ka kan ka kɛnɛkɛnɛ fɔlɔ, o kɔ, a be se k'o ɲanagwɛ nin kɛ i n'a fɔ dugulen. Nga cɛɛ kɛnɛkɛnɛbali si man kan k'a dumu. 49O sariya kelen le bena sigi dugulen ni lonan kama.»\n50Masaba ye min fɔ Musa ni Arɔn ye, Isirayɛlidenw bɛɛ y'o le kɛ. 51O loon yɛrɛ la, Masaba ye Isirayɛlidenw bɔ Ezipiti jɛnkulu jɛnkulu.


Kor 2nan 8 AKKDC08 - Ne balimaw, Ala ye nɛɛma min kɛ - Bible Search\nKor 2nan 7 Kor 2nan 9\nKor 2nan 8\n1Ne balimaw, Ala ye nɛɛma min kɛ Krista ka jama ye Maseduwani mara la, an b'a fɛ aw k'o lɔn. 2K'u to tɔɔrɔba la, u n'u ka fantanyajugu bɛɛ, u nisɔndiyaninba y'u tigɛ yɛlɛ kosɔbɛ. 3Ne y'u seere ye ko a diyara u ye, u ye dili kɛ n'u seko ye, ani fɔɔ ka tɛmɛ u seko yɛrɛ kan. 4- U y'an daali kosɔbɛ ko an ka sira d'u ma fana u ka se k'u niyɔrɔ ta Ala ka mɔgɔw dɛmɛko la o min be Zude mara la. 5U kɔnna k'u yɛrɛ di Matigi ma, ka mɛnni kɛ an fana fɛ ka kɛɲɛ ni Ala sago ye, fɔɔ u sera ka koo kɛ an yɛrɛ ka miiriya tun ma se min ma. 6O cogo la fana, an ye Titi daali ko a ye baaraɲuman min daminɛ aw cɛma, a ka taga ɲa k'o laban. 7Aw ka ɲi: jigi b'aw fɛ, aw fana be se kuma na, aw be koo lɔn, aw fana jijanin lo kosɔbɛ, ani an koo ka d'aw ye. O la, anw b'a fɛ aw k'aw sɔnɲuman yira dɛmɛko nin na.\n8A ma kɛ ko ne b'a fɔ aw ye ko wajibi lo aw k'a kɛ o cogo la dɛ, nga ne b'aw tɔɲɔgɔnw ka jijali fɔ aw ɲana, janko aw ka se k'a yira ko kanuya b'aw la tiɲɛ na. 9Bari aw b'an Matigi Yezu Krista ka ɲumanya lɔn, ale min tun ye fɛntigi ye, a y'a yɛrɛ kɛ fantan ye aw kosɔn, waasa aw ka se ka kɛ fɛntigiw ye.\n10Nin ye ne ka miiriya ye o la, a fana be bɛn aw ma, kabini salon, aw minw kɛra fɔlɔ ye k'o koo ŋaniya ta, o dama tɛ, aw y'aw bolo don o baara la fana. 11Sisan aw ye taga ɲa k'o baara nin laban. Aw y'o ŋaniya ni timinadiya min ye, aw ye taga ɲa k'a laban k'o kɛ ni seko damayira ye. 12Bari see min b'i ye, n'i y'i yɛrɛ di ka sɔnni kɛ ka kɛɲɛ n'o ye, o le ka ɲi. Ni fɛɛn t'i bolo, baasi tɛ.\n13A ma kɛ ko an b'a fɛ aw k'aw tɔɲɔgɔnw dɛmɛ, ka tila ka nimisa dɛ, nga an b'a fɛ aw bɛɛ ka kɛ kelen ye. 14O la, aw ye sɔrɔli caaman min kɛ, aw k'o kɛ ka dɛsɛbagatɔw dɛmɛ. N'aw nana dɛsɛ loon dɔ la, olu fana ka se k'aw dɛmɛ n'u ta ye, o la aw bɛɛ ka koo be kɛ kelen ye, 15- i ko a fɔra Ala ka kuma na cogo min na ko:\n«Mɔgɔ min ye caaman cɛ,\nale ta ma tɛmɛ a daan kan.\nMin ye dɔɔni cɛ,\nale ta fana ma dɛsɛ.»\n16An be Ala tanu bari a y'aw koo diya Titi ye i n'a fɔ anw. 17Bari a sɔnna an ka daalikan ma. A diyara a ye kosɔbɛ, a sɔnna ka taga aw fɛ tugu. 18An balimacɛ min tɔgɔ bɔra Krista ka jama cɛma kibaru diman fɔli baara kosɔn, an y'ale fara Titi kan k'u ci aw fɛ. 19Krista ka jama dɔw y'a woloma k'a fara an kan, a ka kɛ an taamaɲɔgɔn ye baaraɲuman nin na, an be min kɛra Matigi tɔgɔ boɲa kama, ani an ka dusuɲuman kosɔn.\n20An b'o kɛ janko an kana tɔgɔcɛn sɔrɔ baaraɲuman nin kɛli la min ye bolomafara ye. 21- An t'a fɛ ka tilenninya kɛ Matigi dama ɲakɔrɔ, an b'a fɛ k'a kɛ mɔgɔw ɲakɔrɔ fana.\n22Mɔgɔ minw wolomana ka ci aw ma, an y'an balimacɛ nin fana fara u kan, an y'ale min lɔn mɔgɔ timinadiyanin ye baara caaman seen fɛ. A fana y'o yira an na sisan tugu, bari a y'a jigi la aw kan kosɔbɛ. 23Titi kɔni, ale kɛra ne taamaɲɔgɔn ani baarakɛɲɔgɔn ye aw cɛma. An balima minw be n'a ye, olu ye Krista ka jama ka cidenw ye, minw kɛra Krista ka boɲafɛnw ye. 24Aw k'olu minɛ ka ɲa ni kanuya ye, janko Krista ka jamakuluw k'o ye k'a lɔn ko tiɲɛ b'an fɛ n'an y'an yɛrɛ boɲa aw kosɔn.


MAKABEW FILANAN 10 AKKDC08 - Matigi ye Makabe n'a - Bible Search\nMAKABEW FILANAN 9 MAKABEW FILANAN 11\nMAKABEW FILANAN 10\n(Mak fɔlɔ 4.36-61)\n1Matigi ye Makabe n'a tɔɲɔgɔnw dɛmɛ, u sera ka Alabatosoba ni dugu minɛ tugu. 2Lonanw tun ye sarakabɔyɔrɔ minw lɔ forobayɔrɔ la, a ye olu ci, ani sɔnnikɛyɔrɔw. 3U ye Alabatosoba saniya ka ban tuma min na, u ye sarakabɔyɔrɔ wɛrɛ lɔ. U ye tabɛrɛ kɛ ka tasuma mana, ani ka saraka bɔ, min tun ma se ka kɛ saan fila tɛmɛnin kɔnɔ. U ye wusulan jɛni, ka fitinɛw mana, ani ka burukunw bila. 4Landa nunu kɛnin kɔ, u lara ka biri ka Matigi dali ko a kana o kojugu nunu ɲɔgɔn la u kan tugu, ko n'a sɔrɔla ko u ye hakɛ dɔ kɛ, a k'u ladi cogo nɔgɔman na, ko a kana u don siya wɛrɛw bolo, a tɔgɔ cɛnbaga, banbagatɔ mɔgɔjugu nunu bolo. 5Alabatosoba nin saniyalon tun bɛnn'a nɔgɔlon ɲɔgɔn ma siya wɛrɛw fɛ, o kɔrɔ *Kisilewu kalo tile mugan ni duurunan loon. 6U ye tile seegi kɛ ni nisɔndiya ye Gwatakɔrɔsigi ɲanagwɛ kɛcogo la, k'u hakili to a la ko a ma mɛn u ye Gwatakɔrɔsigi ɲanagwɛ loonw kɛ k'u to kuluw kan, ani kuluwow kɔnɔ i n'a fɔ kongosogow. 7O le kosɔn, u ye furaburuw ta, ni yiribolokɛnɛw, ani tenfuraburuw, ka Ala tanu ni dɔnkiliw ye, ale min y'a kɛ a batoso saniyako kɛra ka dafa. 8U y'a latigɛ ka bɛɛn a la ko saan o saan, zuwifuw bɛɛ bena loon nunu bato.\nAntiyokusi Epatɔri ka tile koow\n9Ayiwa, Antiyokusi ka sayako kɛra ten, u tun be min wele fana ko Epifani. 10Sisan an bena dɔ fɔ Alaɲasiranbali nin dencɛ Antiyokusi Epatɔri ka koo la. A ka kɛlɛw ye bɔnɛ minw lase, k'o kumababaw fɔ. 11A ye fanga ta dɔrɔn, a ye Liziyasi tɔgɔla dɔ bila a ka koow kunna. Liziyasi nin tun ye Siriba ni Fenisi maraw kuntigiba ye. 12Min ye Potoleme ka koo ye, n'u b'a wele fana ko Makirɔn, ale lo kɔnna ka kotilennin kɛ zuwifuw ye. Bari, u tun bagara u ma. Ale jijara k'u mara hɛrɛ la. 13O la, masacɛ ka mɔgɔsɔbɛw tagar'a jalaki Epatɔri ɲafɛ. Tuma caaman yɛrɛ, u tun b'a wele ko janfamɔgɔ. Bari, Filometɔri tun ye Sipɔrɔ jamana kalifa a ma, nga a y'o yɔrɔ to ka taga fara Antiyokusi Epifani kan. A tun te sera k'o lɔyɔrɔba nin koo ɲa tugu ni kunkɔrɔta ye minkɛ, a y'a yɛrɛ faga ni fura ye ka diɲɛ to.\nGɔriziyasi ni Idumekaw ka dugu yɔrɔ barikamanw\n(Mak fɔlɔ 5.1-8)\n14Gɔriziyasi kɛra Idume mara kuntigi ye tuma min na, a ye kɛlɛdenw ta baara la. A tun be zuwifuw kɛlɛ ni kuun bɛrɛ t'a la. 15O waati kelen na, Idumeka minw tun be dugu yɔrɔ barikamanw kunna, olu tun be zuwifuw tɔɔrɔ. Mɔgɔkolon minw tun mana gwɛn ka bɔ Zeruzalɛmu dugu kɔnɔ, u tun be olu ladon u fɛ, ka to ka kɛlɛ tigɛ. 16Makabe n'a ka kɛlɛdenw ye Ala dali kɛnɛ kan k'a ɲini a fɛ ko a ka to n'u ye. O kɔ, u ye taama daminɛ ka taga Idumekaw ka dugu yɔrɔ barikamanw kama. 17U y'u kɛlɛ ni barika ye k'u ka yɔrɔ nunu minɛ. Mɔgɔ minw bɛɛ tun be kɛlɛ kɛra dugu laminikogo kan, u ye olu gwɛn. Minw donna u bolo, u ye olu kaan tigɛ. U ye mɔgɔ minw faga, o sera mɔgɔ waa mugan (20 000) ni kɔ ma. 18Mɔgɔ waa kɔnɔntɔn (9 000) ɲɔgɔn tagara dogo yɔrɔ barikaman fila dɔ la. Mɔgɔ makoya be bɔ fɛɛn minw bɛɛ la, ka se ka to yen n'u datugunin lo u juguw fɛ, o bɛɛ tun be yen. 19Makabe ye Simɔn ni Yusufu to yen, ani ka Zase n'a ka mɔgɔw fara u kan, mɔgɔda min ka ɲi, k'u datugu yen. A tun gwannin be yɔrɔ minw na, ale yɛrɛ tagara o yɔrɔw la. 20Nga wariko tun ka di Simɔn ka mɔgɔw ye kojugu, o kɔlɔsibaga nunu dɔw sɔnna dugu barikaman kɔnɔ mɔgɔ dɔw ye warigwɛkuru waa bi wolonwula (70 000) di u ma, u y'a to dɔw bɔra ka boli. 21Koo nin kibaruya sera Makabe ma tuma min na, a ye kɛlɛdenw kuntigiw lajɛn ka kojugukɛla nunu jalaki ko u y'u balimaw feere. Bari, u tun y'u juguw labila wari kosɔn. 22O la, a ye janfamɔgɔ nunu faga, o kɔ dɔrɔn, a ye dugu yɔrɔ barikaman fila nunu minɛ. 23A tun be see sɔrɔ a ka kɛlɛw bɛɛ la. A ye mɔgɔ waa mugan ni kɔ halaki dugu yɔrɔ barikaman fila nunu kɔnɔ.\nZuda be se Timote kɔrɔ\n24Zuwifuw tun sera Timote min kɔrɔ ka tɛmɛ, ale ye lonanw ta caaman kɛlɛdenya la. A ye soo caaman lajɛn ka bɔ Azi jamana na. A gwɛrɛla n'a ka kɛlɛdenw ye Zude mara la janko ka yɔrɔ nin minɛ kɛlɛkɛminanw barika la. 25Makabe n'a ka mɔgɔw ye buguri kɛ u kuun na, k'u cɛɛ siri ni dusukasifani ye, ka to ka Ala daali Timote gwɛrɛtuma na. 26U birila duguma sarakabɔyɔrɔ juu la, n'u be Ala daalila ko a ka olu dɛmɛ, ko a ka kɛ u juguw jugu ye, ani u kɛlɛɲɔgɔnw kɛlɛbaga ye ka kɛɲɛ n'a ka sariya kɔnɔnakuma gwɛninw ye. 27U tilara dalili la tuma min na, u ye kɛlɛkɛminanw ta ka gwɛrɛ ka bɔ dugu kɔnɔ ka se yɔrɔjan. U surunyana u juguw la tuma min na, u lɔra. 28Dugugwɛdafɛ kɛnɛ citɔ, u ye kɛlɛ daminɛ. Zuwifuw bolo lanin tun be u ka jagwɛlɛya kan see sɔrɔko la, ani Matigi kan, u ka koo bɛɛ tonin be min bolo. Siya wɛrɛw kɔni fɛ, kɛlɛ dusudimi le tun b'u samana ka taga dɔrɔn. 29Kɛlɛ tun juguyara kosɔbɛ tuma min na, u juguw ye cɛɛ ɲanaman mɔgɔ duuru natɔ ye ka bɔ sankolo la, u tun be soow kan, soow masirifɛnw tun ye sanu ye. U bilara zuwifuw ɲa. 30U ye Makabe bila u cɛma k'a tanga n'u ka kɛlɛkɛminanw ye, a ma mandimi. U tun be zuwifu kɛlɛɲɔgɔnw bonbonna ni biɲɛ ni sanpɛrɛn ye fɔɔ olu ɲaa tun te sera ka yeli kɛ, u hakili ɲagamina, u bɛɛ bolila u kunfɛ ka jɛnsɛn pewu! 31Kɛlɛden sennatigi mɔgɔ waa mugan ni kɛmɛ duuru (20 500), ani sotigiw mɔgɔ kɛmɛ wɔɔrɔ kaan tigɛra.\n32Timote yɛrɛ bolila ka taga don yɔrɔ barikaman dɔ kɔnɔ min tun sutaranin be kosɔbɛ, n'o be wele Gazara. Kereyasi tun be min kunna. 33Nga Makabe n'a ka mɔgɔw y'a datugu tile naani kɔnɔ nisɔndiya la. 34Mɔgɔ minw tun b'o yɔrɔ la, olu jigi tun be yɔrɔ nin sutarako kan minkɛ, u tora ka Ala nɛni, u ma kumajugu fɔ dabila fana. 35Tile duurunan loon, kɛnɛ citɔ, kanbelen mɔgɔ mugan dimina kosɔbɛ Makabe ka kɛlɛdenw cɛma, Ala nɛniko kama. U girinna ka taga yɛlɛ dugu laminikogo kan ni jagwɛlɛya ye. U dimininba ye mɔgɔ o mɔgɔ sɔrɔ, u y'o faga. 36Dɔ wɛrɛw yɛlɛla mɔgɔ datugunin nunu kama o cogo kelen na ni faan wɛrɛ ye, ka sangasow jɛni ka lɔgɔw mana, ka Ala nɛnibagaw ɲanaman jɛni. Dɔ wɛrɛw fana ye daaw kari k'a to kɛlɛden tɔ nunu donna, ka kɔn ka dugu minɛ. 37Timote tun dogora jidingɛlakolon dɔ kɔnɔ, nga u y'a ye k'a kaan tigɛ, k'a balima Kereyasi kaan tigɛ fana, ani Apolofani. 38O koo nunu kɛnin kɔ, u y'a daminɛ ka dɔnkiliw la ka Matigi tanu n'o ye. A tun ye koɲuman kɛ Isirayɛlidenw ye kosɔbɛ, ani k'a kɛ u sera u juguw kɔrɔ. U y'a fo o le kosɔn.


Lok 2nan 9 AKKDC08 - Saba masamuso ye Solomani koo mɛn, - Bible Search\nLok 2nan 8 Lok 2nan 10\nLok 2nan 9\nSaba masamuso be taga Solomani fɛ\n(Mas fɔlɔ 10.1-13)\n1- Saba masamuso ye Solomani koo mɛn, a wilila ka na Zeruzalɛmu, ko a bena o sɛgɛsɛgɛ ni ɲiningali gwɛlɛmanw ye. Mɔgɔ caaman tun y'a bila sira, u tun nana ni ɲɔgɔmɛw ye, tulu kasadimanw tun ɲunni be u kan, ani sanu caaman, ani kabakuru sɔngɔgwɛlɛnw. A nana Solomani fɛ, k'a kɔnɔnakow bɛɛ fɔ a ye. 2Solomani sera k'a ka ɲiningaliw bɛɛ jaabi, koo si ma to ni Solomani ma se ka min gwɛya a ye. 3Saba masamuso y'a ye ko Solomani be koo lɔn. A ye soo min lɔ, a y'o ye fana. 4Dumuni min be kɛ masacɛ ka soo kɔnɔ, n'a ka baarakɛlaw ka layɔrɔw, n'u kannafaniw n'u ka baaraw, masacɛ ka minnifɛn dibagaw n'u kannafaniw, ani yɛlɛyɔrɔw ka taga Masaba ka soo, a y'o fana ye, a dabari banna. 5A y'a fɔ masacɛ ye ko: «Ne ye fɛɛn min mɛn ka n to n ka jamana na, i ka lɔnniya n'i ka koo la, o ye tiɲɛ ye. 6O tun be fɛɛn min fɔ, ne tun te se ka la o la, ni ne tun ma na se yan k'a ye ni n ɲaa ye. U tun ma i ka lɔnniya tilancɛ yɛrɛ koo fɔ ne ye. Ne ye fɛɛn min mɛn i ka koo la, i tɛmɛna o kan pewu. 7Mɔgɔw ni baarakɛla minw b'i ɲakɔrɔ tuma bɛɛ ka to k'i ka lɔnniyakuma nunu lamɛn, olu dagamunin lo. 8Masaba i ka Ala min sɔnna k'i kɛ masa ye janko ka baara kɛ ale ye, ale ka tanu! Isirayɛlidenw koo ka di i ka Ala ye, ani a b'a fɛ k'u to nii na tuma bɛɛ minkɛ, o la, a y'i kɛ u ka masacɛ ye, janko i ka to ka jama ka koow ɲanabɔ ni tilenninya ye.»\n9O kɔ, a ye sanu tɔni saba ni tilancɛ ɲɔgɔn, ni tulu kasadiman caaman, ani kabakuru sɔngɔgwɛlɛnw di masacɛ ma. Saba masamuso ye tulu kasadiman minw di masacɛ Solomani ma, olu ɲɔgɔn tun ma ye ka ye.\n10Iramu ka baarakɛlaw ni Solomani ta minw tun tagara Ofiri, olu tun kɔsegira ni sanu ye, ani santalilɔgɔw, ni kabakuru sɔngɔgwɛlɛnw. 11Masacɛ ye santalilɔgɔ nunu kɛ ka yɛlɛyɛlɛnanw lalaga Masaba ka soo, ani masaso kɔnɔ. A ye gɔniw ni kolonjow lalaga n'u ye fana, k'u di dɔnkililabagaw ma, minw ɲɔgɔn tun ma ye ka ye Zuda mara la fɔlɔ.\n12Saba masamuso mako tun be fɛɛn o fɛɛn na, a ye fɛɛn o fɛɛn daali, masacɛ Solomani y'o bɛɛ d'a ma. Masamuso nin tun nana ni fɛɛn min ye k'a di Solomani ma, Solomani ye fɛɛn min d'a ma, o tun tɛmɛna o kan. O kɔ, a segira ka ta'a ka jamana na n'a ka baarakɛlaw ye.\n(Mas fɔlɔ 10.14-29)\n13Solomani tun be to ka sanu min sɔrɔ saan o saan, o tun ye tɔni mugan ye. 14A tun be to ka min minɛ jagokɛlaw fɛ, o be danna. Arabu jamana masacɛw bɛɛ, ni jamana ka lasigidenw fana tun be na ni sanu ani warigwɛ ye k'o d'a ma.\n15Masacɛ Solomani ye nigɛkunbɛnnan belebele kɛmɛ fila dilan ni sanu faganin ye. U kelen kelen bɛɛ dilanna ni sanu kilo wɔɔrɔ wɔɔrɔ ye. 16A ye fitinifitini kɛmɛ saba dilan fana ni sanu faganin ye. U kelen kelen bɛɛ dilanna ni sanu kilo saba saba ye. A ka soo min be wele ko Liban tuu, a tagara u bila yen. 17O kɔ, masacɛ ye masasigilan belebeleba dilan ni samaɲin ye, ka sanu yɛrɛ yɛrɛ kɛ k'a yɔrɔ bɛɛ mɔ. 18Yɛlɛyɛlɛnan seen layɔrɔ wɔɔrɔ le tun be masasigilan nin ɲafɛ, seen bilayɔrɔ sanulaman tun b'a la. Bolo layɔrɔ tun be sigilan nin faan fila nunu na. Jara jaa fila tun dilannin be ka lɔ bolo layɔrɔ nunu gɛrɛfɛ. 19Jara jaa tan ni fila tun dilanna ka lɔ yɛlɛyɛlɛnan nin seen layɔrɔ gɛrɛ fila nunu na kelen kelen. O ɲɔgɔn tun ma kɛ ka ye masa si ka yɔrɔ la. 20Masacɛ Solomani ka filenw bɛɛ tun ye sanu ye. A ka soo min be wele ko Liban tuu, o kɔnɔnaminanw bɛɛ tun ye sanu yɛrɛ yɛrɛ ye. Minan si tun te yen min dilanna ni warigwɛ ye, bari warigwɛ tun te jati Solomani ka tile la.\n21Kurunbabaw tun be masacɛ Iramu fɛ, a ka mɔgɔw tun be minw baara kɛ. Saan saba o saan saba, o kurun nunu tun be to ka na ni sanu ye, ni warigwɛ, ani samaɲin, ni sulaw ani kɔnɔ sifa dɔw ye.\n22Masacɛ Solomani tun tɛmɛna dugukolo kan masacɛw bɛɛ kan nafolotigiya, ni lɔnniya la. 23Dugukolo kan masacɛw bɛɛ tun b'a fɛ ka Solomani ye, ani k'a ka lɔnniyakuma lamɛn, Ala tun ye min d'a ma. 24U kelen kelen bɛɛ tun be to ka na n'u ka boɲafɛnw ye u bolo, warigwɛ, ni sanu, ani faniw, ni kɛlɛkɛminanw, ni tulu kasadimanw, ani soow ni sofaliw. A tun be kɛ ten saan o saan. 25- Soow ni wotorow marayɔrɔ waa naani (4 000), ani soo waa tan ni fila (12 000) tun be Solomani fɛ. A y'u bila a ka kɛlɛkɛwotorow biladuguw la, ani Zeruzalɛmu fana, a yɛrɛ gɛrɛfɛ. 26- K'a ta Efarati baji la, fɔɔ ka taga se filisiw ka mara daan na, ka taga fɔɔ Ezipiti jamana daan na, a tun be o yɔrɔ masacɛw bɛɛ mara. 27Masacɛ ye warigwɛ caya Zeruzalɛmu. A cayara i n'a fɔ kabakuruw, sɛdiriyiri fana cayara i n'a fɔ sikomɔriyiriw ka ca kulujukɔrɔ mara la cogo min na. 28- Solomani ka soow tun be bɔ Ezipiti jamana na, ani jamana tɔw bɛɛ la.\nSolomani ka saya\n(Mas fɔlɔ 11.41-43)\n29Solomani ka kɛwali tɔw, k'a ta a daminɛ na fɔɔ a laban na, o be sɔrɔ kira Natan ka kɛwaliw kitabu kɔnɔ, ani Siloka kira Aya ka kitabu kɔnɔ, ni kira Yedo ka yelifɛnw kitabu kɔnɔ. Min be Nebati dencɛ Zerobowamu ka koo fɔ.\n30Solomani ye masaya kɛ Isirayɛlidenw bɛɛ kunna Zeruzalɛmu saan bi naani kɔnɔ. 31O kɔ, a sara, u y'a suu don a faa Dawuda ka ciin kɔnɔ. A dencɛ Orobowamu sigir'a nɔɔ na masaya la.


Sar 16 AKKDC08 - Arɔn dencɛ fila minw tun gwɛrɛla - Bible Search\nSar 15 Sar 17\n1Arɔn dencɛ fila minw tun gwɛrɛla Masaba ɲakɔrɔ ni u sara, olu sanin kɔ, Masaba y'a fɔ Musa ye ko: 2- «A fɔ i kɔrɔcɛ Arɔn ye ko a kana to ka don ne ka sigiyɔrɔ la, soo cɛtigɛfani kɔfɛ, ne ka layidu taamasiɲɛ kɛsu datugulan gɛrɛfɛ, tuma bɛɛ, waasa a kana na sa, bari ne bena na sankaba kɔnɔ o kɛsu datugulan sanfɛ.\n3- «A ka kan ka don ne ka sigiyɔrɔ la cogo min na, o filɛ nin ye. A ka na ni tura kɛɲɛnin ye k'o kɛ hakɛ yafa saraka ye, ka na ni sagajigi ye k'a kɛ saraka jɛnita ye. 4A k'a ka sarakalaseforocaba don, min danna ni jese ɲanaman ye, k'a ka kurusi ɲanaman don, k'a cɛɛ siri ni cɛsirinan ɲanaman ye, ka fani ɲanaman meleke a kuun na. Olu ye a ka sarakalasefaniw ye. A ka ko ka sɔrɔ k'o fani nunu don. 5A ka bakɔrɔnin fila minɛ Isirayɛli jama fɛ k'u kɛ hakɛ yafa saraka ye, ka sagajigi kelen minɛ, k'o kɛ saraka jɛnita ye.\n6«A ka na ni tura ye k'o kɛ a yɛrɛ ka hakɛ yafa saraka ye, janko ka yafa daali ale yɛrɛ n'a ka somɔgɔw ye. 7O kɔ, a ka bakɔrɔnin fila nunu minɛ ka na n'u ye Masaba ɲakɔrɔ Ɲɔgɔnkunbɛn fanibugu daa la, 8ka kala la bakɔrɔnin fila nunu kan. U kelen ka kɛ Masaba ta ye, kelen ka kɛ Azazɛlid ta ye. 9Bakɔrɔnin min kɛra ne Masaba ta ye kalabon seen fɛ, Arɔn ka na n'o ye k'o kɛ hakɛ yafa saraka ye. 10Min mana kɛ Azazɛli ta ye kalabon seen fɛ fana, u ka na n'o ɲanaman ye ne Masaba ɲakɔrɔ, a ka kɛ ka mɔgɔw ka hakɛw yafa daali. Ka sɔrɔ ka bila ka taga kongokolon kɔnɔ Azazɛli fɛ.\n11«Arɔn ka na ni tura ye k'o kɛ a yɛrɛ ka hakɛ yafa saraka ye, janko ka yafa daali ale yɛrɛ n'a ka somɔgɔw ye. A k'a kaan tigɛ k'a kɛ a yɛrɛ ka hakɛ yafa saraka ye. 12A ka wusulandaga ta ka takami bɔ sarakabɔyɔrɔ kan Masaba ɲakɔrɔ k'a fa, k'a tigɛ ɲaa fila fa wusulan kasadiman susunin na, ka don n'o ye soo cɛtigɛfani kɔfɛ. 13A ka wusulan nin kɛ takami kan Masaba ɲakɔrɔ. Wusulan nin sisi bena wili ka layidu taamasiɲɛ kɛsu datugulan datugu, janko a kana sa. 14A ka tura nin joli dɔ ta k'o seriseri n'a bolokunnaden ye kɛsu nin datugulan kan a kɔrɔn ɲafan fɛ, ka dɔ seriseri n'a bolokunnaden ye siɲɛ wolonwula datugulan nin ɲafɛ.\n15- «O kɔ, bakɔrɔnin min be bɔ jama ka hakɛ yafa saraka ye, a k'o kaan tigɛ ka don n'a joli ye soo cɛtigɛfani kɔfɛ. A ye min kɛ ni tura joli ye, a k'o ɲɔgɔn kɛ ni bakɔrɔnin ta ye fana k'a seriseri kɛsu datugulan kan, ani a ɲafɛ. 16O la, a bena kɛ ne ka sigiyɔrɔ ka hakɛ be yafa, Isirayɛlidenw ka konɔgɔninw n'u ka sariya cɛnniw kosɔn, u ka hakɛ bɛɛ. A k'o ɲɔgɔn kɛ Ɲɔgɔnkunbɛn fanibugu yɔrɔ tɔw kosɔn fana, min be u sigiyɔrɔ cɛma, u be u ka konɔgɔninw kɛ yɔrɔ min na. 17Mɔgɔ si man kan ka sɔrɔ Ɲɔgɔnkunbɛn fanibugu kɔnɔ Arɔn dontuma na ka saraka bɔ janko ka hakɛ yafa daali ne ka sigiyɔrɔ la, fɔɔ n'a bɔra tuma min na. A b'o kɛ janko a yɛrɛ ka hakɛ, n'a ka somɔgɔw ta, ani Isirayɛli jama bɛɛ ta ka yafa. 18Sarakabɔyɔrɔ min be Masaba ɲakɔrɔ, a bena bɔ ka na o yɔrɔ la k'a saniya. A ka tura joli, ni bakɔrɔnin joli dɔ ta, k'o kɛ sarakabɔyɔrɔ nɔnkɔnw faan bɛɛ kan. 19O kɔ, a k'o joli nin dɔ seriseri sarakabɔyɔrɔ kan n'a bolokunnaden ye siɲɛ wolonwula k'a saniya, ka Isirayɛlidenw ka konɔgɔninw bɔ a la.\n20«Ni Arɔn ye ne ka sigiyɔrɔ ni Ɲɔgɔnkunbɛn fanibugu, ani sarakabɔyɔrɔ saniya ka ban tuma min na, bakɔrɔnin min ɲanaman tora, a ka gwɛrɛ n'ale ye, 21k'a bolo fila la a kuun na, ka Isirayɛlidenw ka tilenbaliyakow, n'u ka sariya cɛnkow bɛɛ fɔ, u ka hakɛ bɛɛ, k'u bɛɛ la bakɔrɔnin nin kuun na. O kɔ, a k'a bila a ka taga kongo kɔnɔ. Mɔgɔ min bilara o baara kama, ale lo bena taga n'a ye. 22Bakɔrɔnin k'u ka tilenbaliyakow bɛɛ ta ka taga n'u ye fɔɔ kongokolon dɔ la.\n«Ni bakɔrɔnin bilara ka taga kongo kɔnɔ ka ban, 23- Arɔn be don Ɲɔgɔnkunbɛn fanibugu kɔnɔ. A tun ye fani ɲanaman minw don a dontuma na ne ka sigiyɔrɔ la, a be olu bɔ k'u to yen. 24A ka ko yɔrɔ senuman dɔ la, k'a yɛrɛ ka faniw don, ka sɔrɔ ka bɔ k'a yɛrɛ ka saraka jɛnita ni jama ta bɔ janko ka hakɛ yafa daali ale ni jama ye. 25Begɛn min kɛra hakɛ yafa saraka ye, a k'o tulu jɛni sarakabɔyɔrɔ kan.\n26«Mɔgɔ min ye Azazɛli ka bakɔrɔnin bila ka taga kongo kɔnɔ, ale k'a ka faniw ko ka jii ko. O kɔ, a be se ka don jama ka sigiyɔrɔ la. 27- Tura ni bakɔrɔnin minw kɛra hakɛ yafa saraka ye, ni Arɔn donna ni u joli ye ne sigiyɔrɔ la ka yafa daali n'u ye, u ka taga ni olu ye jama ka sigiyɔrɔ kɔfɛ k'u golo n'u sogo, ani u boo jɛni. 28U jɛnibaga k'a ka faniw ko, ale yɛrɛ fana ka ko. O kɔ, a be sɔrɔ ka don jama ka sigiyɔrɔ la.\nHakɛ yafa daali sariya\n29- «Nin bena kɛ sariya ye aw fɛ min tena dabila abada. Saan kalo wolonwulanan tile tannan loon, aw ka suun don, aw kana baara si kɛ o loon na, dugulen fara lonan kan, min be aw cɛma, 30bari o loon na, aw ka yafa daali bena kɛ janko aw ka se ka yafa sɔrɔ, ani ka saniya. O la, aw bena saniya ka bɔ aw ka hakɛ bɛɛ la Masaba ɲakɔrɔ. 31O loon ye lafiɲɛlon ye aw fɛ, aw ka kan ka lafiɲɛ ka suun don o loon. O ye sariya ye min tena dabila abada.\n32«U ye tulu kɛ sarakalasebaga min kunna k'a yira ko a kɛra sarakalasebagaw kuntigi ye a faa nɔɔ na, ale lo bena hakɛ yafa daali. A ka jese ɲanaman faniw don, minw ye sarakalasefaniw ye, 33ka hakɛ yafa daali janko ka ne sigiyɔrɔ, ni Ɲɔgɔnkunbɛn fanibugu, ani sarakabɔyɔrɔ saniya, ka sarakalasebagaw ni jama bɛɛ ka hakɛ yafa daali fana.\n34«O bena kɛ sariya ye aw fɛ min tena dabila abada: O koo be kɛ siɲɛ kelen saan o saan waasa Isirayɛlidenw ka hakɛ bɛɛ ka se ka yafa.»\nMasaba ye min fɔ Musa ye, a y'o kɛ.


Cɛf 16 AKKDC08 - Loon dɔ, Samusɔn wilila ka taga Gaza. - Bible Search\nCɛf 15 Cɛf 17\nSamusɔn ni Gazakaw\n1Loon dɔ, Samusɔn wilila ka taga Gaza. A ye kakalamuso dɔ ye o yɔrɔ la. A donn'a fɛ ka jɛn n'a ye. 2U y'a fɔ Gazakaw ye ko Samusɔn nana u fɛ. U tagara soo lamini ka dugu nin bɔda kɔlɔsi suu bɛɛ kɔnɔ. U tora yen kudayi suu bɛɛ kɔnɔ, u ma foyi kɛ, ka to k'a fɔ ko: «Ni dugu gwɛra dɔrɔn, an b'a faga.» 3Nga Samusɔn lara fɔɔ ka se dugutilama. Dugutilama, a wilila ka dugu donda koonw n'u lɔgɔ fila bɔn, n'u sɔgɔlan, k'o la a gaman kan, ka yɛlɛ n'u ye kulu kan min be Eburɔn gɛrɛfɛ.\nDalila be Samusɔn don bolo la\n4Waati dɔ tɛmɛnin kɔ, muso dɔ koo diyara Samusɔn ye Sorɛki kɔkɛnɛ na, a tɔgɔ ko Dalila. 5Filisiw ka ɲamɔgɔw tagara muso nin fɛ k'a fɔ a ye ko: «I ka Samusɔn nigɛ janko ka se k'a ka fangaba nin bɔyɔrɔ lɔn, ani an bena se a kɔrɔ cogo min na fana, k'a siri. An kelen kelen bɛɛ bena warigwɛ kuru waa kelen ni kɛmɛ d'i ma.» 6O la, Dalila y'a fɔ Samusɔn ye ko: «I ye fangaba nin be sɔrɔ cogo min na, o fɔ ne ye, an'i be se ka siri ni juru sifa min ye ka se i kɔrɔ.» 7Samusɔn y'a fɔ a ye ko: «N'u ye ne siri ni jurukɛnɛ wolonwula ye, minw ma ja fɔlɔ, ne barika be ban, ne be kɛ i n'a fɔ mɔgɔ tɔw.» 8Filisiw ka ɲamɔgɔw nana ni juru kɛnɛman wolonwula ye minw ma ja fɔlɔ ka na o di Dalila ma. A ye Samusɔn siri n'o ye. 9O y'a sɔrɔ mɔgɔw tun dogonin be soo kɔnɔ. A y'a fɔ Samusɔn ye ko: «Samusɔn, filisiw nana i kama!» O yɔrɔnin kelen, Samusɔn ye juru nunu tigɛ i n'a fɔ jese min donna tasuma kɔnɔ. A kɛra ten, u ma se k'a ka fanga nin bɔyɔrɔ lɔn tugu. 10O la, Dalila y'a fɔ Samusɔn ye tugu ko: «A filɛ, i ye tulon kɛ ni ne ye, i ye galon tigɛ ne ye. Sisan ne b'i daali, i be se ka siri cogo min na, i k'o fɔ ne ye.» 11A y'a fɔ Dalila ye ko: «Ni u ye ne siri ka ɲa ni juru ye fɛɛn wɛrɛ ma siri ka ye ni min ye fɔlɔ, ne barika be ban, ne be kɛ i n'a fɔ mɔgɔ tɔw.» 12Dalila ye jurukuraw ta k'a siri n'o ye. O kɔ, a y'a fɔ ko: «Samusɔn, filisiw nana i kama!» O y'a sɔrɔ mɔgɔw tun dogonin be soo kɔnɔ. O yɔrɔnin kelen, a ye juru nunu tigɛ ka bɔ a bolo i n'a fɔ jese.\n13Dalila y'a fɔ a ye tugu ko: «Halibi i be tulon kɛra ne la, ka galon tigɛ ne ye. Ayiwa, o be se ka min kɛ k'i siri, o fɔ ne ye.» Samusɔn y'a fɔ a ye ko: «N'i ye ne kunsigi dannin wolonwula nunu minɛ k'o dan ni fanimugu dalajese ye, k'o don kwɛrɛ la, n'o kɛra, ne barika be ban, ne be kɛ i n'a fɔ mɔgɔ tɔw.» 14Dalila y'a kɛ a sinɔgɔra, a y'a kunsigi dan deen wolonwula ni fanimugu dalajesew ye k'o don kwɛrɛ la, o kɔ, k'a fɔ a ye ko: «Samusɔn, filisiw nana i kama!» Samusɔn kununna ka fanimugu n'a jese tigɛ ka bɔ, ani kwɛrɛ fana.\n15A y'a fɔ Samusɔn ye ko: «I be se k'a fɔ ko ne koo ka d'i ye cogo di? K'a sɔrɔ e kɔnɔ gwɛnin tɛ ne ye, a siɲɛ sabanan le ye nin ye e be tulon kɛra ne la, i ma sɔn k'i ka fangaba bɔyɔrɔ fɔ ne ye.» 16Loon o loon, muso nin tun b'a la k'a sigɛn, a y'a sigɛn fɔɔ k'a dama tɛmɛ. 17Samusɔn y'a kɔnɔ gwɛ a ye k'a fɔ a ye ko: «Ne kuun ma li ka ye, bari ne ye Ala ta ye kabini ne be n bamuso kɔnɔ. Ni n kuun lira, n barika be ban, n be kɛ i n'a fɔ mɔgɔ tɔw.» 18Dalila y'a ye ko a y'a kɔnɔ gwɛ ale ye, a ye mɔgɔ bila ka ta'a fɔ filisiw ka ɲamɔgɔw ye ko u ka na, ko a y'a kɔnɔ gwɛ a ye. O la, filisiw ka ɲamɔgɔw nana n'u ka warigwɛ ye u bolo. 19A y'a kɛ Samusɔn sinɔgɔr'a seen kan. O kɔ, a ye mɔgɔ dɔ wele, ale nana, a ye Samusɔn kunsigi dannin wolonwula nunu li. A kɛra ten, a fanga daminɛna ka dɛsɛ, a barika banna. 20O kɔ, Dalila y'a fɔ a ye ko: «Samusɔn, filisiw nana i kama!» Samusɔn kununna, a ko a b'a kɛ i n'a fɔ fɔlɔta k'a yɛrɛ bɔsi. A tun m'a lɔn ko Masaba bɔra ale kɔ ka ban. 21Filisiw y'a minɛ k'a ɲadenw ci ka taga n'a ye Gaza. U y'a siri ni zirajɔrɔkɔw ye. A tun be to ka suman sin kaso la. 22O y'a sɔrɔ fana, a kunsigi nin tun be falenna tugu, u tun ye min li.\nSamusɔn b'a yɛrɛ mɔnɛ bɔ ka sa\n23Filisiw ka ɲamɔgɔw ye ɲɔgɔn lajɛn, janko ka sɔnniba kɛ u ka joo ye, min tɔgɔ ko Dagɔn, ani ka nisɔndiya. U tun b'a fɔra ko u ka joo le ye u jugu Samusɔn don u bolo. 24Jama ye Samusɔn ye tuma min na, u y'u ka joo tanu k'a fɔ k'u ka joo ye u jugu don u bolo, ko min tun be to k'u ka jamana cɛn, k'u ka mɔgɔw faga.\n25U nisɔndiyaninba tun y'a fɔ ko u ka taga Samusɔn bɔ kaso la ka na n'a ye janko a ka olu ɲanagwɛ. U ye Samusɔn bɔ kaso kɔnɔ, a tora ka yɛlɛkokow kɛ u ɲana. U tun y'a to boon kɔnɔ samasenw cɛma. 26Kanbelen min tun ye Samusɔn bolo minɛ, a y'a fɔ ale ye ko: «Taga ni ne ye ne be maga soo kɔnɔ samasen nunu na ka n yɛrɛ dɛn u la.» 27Joso nin tun fara, cɛɛ ni musow la. Filisiw ka ɲamɔgɔw bɛɛ tun be yen, mɔgɔ waa saba (3 000) ɲɔgɔn tun be boon nin sanfɛ, cɛɛ ni musow, u tun be Samusɔn filɛla n'a be yɛlɛkokow kɛra. 28Samusɔn ye Masaba daali ko: «Matigi, Masaba, i hakili to ne la, ka fanga di ne ma siɲɛ kelen tugu, ne ka n mɔnɛ bɔ siɲɛ kelen tugu filisiw la ne ɲaden nunu cɛnko kama.» 29Samusɔn ye samasen fila minɛ minw tun be boon cɛmancɛ la, kelen tun b'a kinibolo la, kelen b'a numanbolo la. 30A y'a fɔ ko ale ni filisiw ka sa ɲɔgɔn fɛ. A ye samasen nunu ɲɔti ni fanga ye, boon nin benn'a kɔnɔ jama n'u ka ɲamɔgɔw bɛɛ kan. A kɛra ten, Samusɔn salon na, mɔgɔ minw sara n'a ye, olu cayara n'a tun ye minw faga k'a to nii na. 31A badenw n'a faa ka somɔgɔw bɛɛ tagar'a suu ta ka na n'a ye. U kɔsegira tuma min na, u y'a suu don a facɛ Manowa ka kaburu kɔnɔ Soreya ni Ɛsitawɔli furancɛ la.\nA tun kɛra ɲamɔgɔ ye Isirayɛlidenw kunna saan mugan kɔnɔ.


Sam 2nan 1 AKKDC08 - Sayuli sanin kɔ, Dawuda kɔsegira - Bible Search\nSam 2nan int Sam 2nan 2\nSam 2nan 1\nDawuda be Sayuli sayako mɛn\n1Sayuli sanin kɔ, Dawuda kɔsegira ka na sigi Sikilagi dugu kɔnɔ ka tile fila kɛ. O y'a sɔrɔ a tun ye amalɛkiw kɛlɛ ka se u kɔrɔ ka ban. 2A tile sabanan loon, cɛɛ dɔ bɔra Sayuli ka kɛlɛdenw sigiyɔrɔ la ka na, a ka faniw faranfarannin be, buguri fana tun b'a kuun na. A sera tuma min na, a y'a kunbiri gwan k'a ɲaa biri duguma Dawuda kɔrɔ. 3Dawuda y'a ɲininga ko a bɔra min. A y'a jaabi ko ale bolila ka bɔ Isirayɛlidenw ka kɛlɛdenw sigiyɔrɔ la. 4Dawuda y'a ɲininga ko mun le kɛra. Ko a k'a ɲafɔ. A y'a fɔ ko: «Jama bolila kɛlɛ kɛyɔrɔ la, mɔgɔ caaman sara, Sayuli n'a dencɛ Zonatan fana sara.» 5Dawuda ye kibaruya nin fɔbaga ɲininga tugu ko: «E kɛra cogo di k'a lɔn ko Sayuli n'a dencɛ Zonatan sara?» 6- Cɛɛ nin y'a jaabi ko: «Ne tun be Gilibowa kulu kan, n y'a ye Sayuli b'a yɛrɛ tintinn'a ka taman kan, ani wotorow ni sotigiw tun ser'a ma ka ban. 7A ye filɛli kɛ a kɔfɛ, a ye ne ye ka n wele, ne ye naamu laminɛ. 8A ye ne ɲininga ko ne ye jɔn ye, ne y'a jaabi ko ne ye amalɛki ye. 9O kɔ, a y'a fɔ ne ye ko ne ka gwɛrɛ ka na ale faga, ko bari ale sigɛnnin lo kosɔbɛ, ko k'a sɔrɔ a be nii na halibi. 10O la, ne gwɛrɛl'a la k'a faga. Ne tun lanin b'a la ko a tun tena kisi kɛlɛ nin na. O kɔ, masafugulan min tun b'a kuun na, ne y'o bɔ, n'a ka bololanigɛ. Ne nana n'o le ye i fɛ, n matigi.»\n11O la, dusukasi fɛ, Dawuda y'a ka fani faran. Mɔgɔ minw bɛɛ tun be n'a ye, olu fana y'u taw faran. 12U kasira ka suun don tile kuturu kɔnɔ, Sayuli n'a dencɛ Zonatan kosɔn, ani Masaba ka jama kosɔn, Isirayɛliden minw bɛɛ tun sara kɛlɛ la. U ye olu sanga kɛ ten.\n13O kɔ, Dawuda ye ciden nin ɲininga ko ale bɔra min. A ye Dawuda jaabi ko: «Ne ye amalɛki dɔ ka deen ye min nana sigi yan.» 14Dawuda y'a fɔ a ye ko: «Mun na e ma siran ka Masaba ka masacɛ wolomanin faga?» 15Dawuda y'a fɔ a ka mɔgɔ dɔ ye ko ale ka gwɛrɛ ka cɛɛ nin faga. Ale gwɛrɛla k'a faga. 16Dawuda y'a fɔ ko: «I ka sa n'i yɛrɛ kunko ye, bari i yɛrɛ daa le y'a fɔ ko e ye Masaba ka masacɛ wolomanin faga.»\nDawuda ka dɔnkili Sayuli ni Zonatan ye\n17Dawuda ye dɔnkili nin la Sayuli n'a dencɛ Zonatan ka sayako la, 18- k'a fɔ ko u ka Zuda mara mɔgɔw dege n'a ye. Ko tontigi ka dɔnkili lo. A be sɔrɔ Mɔgɔtilenninw ka sɛbɛ kɔnɔ. O dɔnkili nin filɛ nin ye ko:\n19«Isirayɛlidenw kunnawolobagaw tora kuluw kan!\nIsirayɛlidenw ka cɛfariw sara sa!\n20Aw kana o kibaruya lakali Gati dugu kɔnɔ,\naw kan'a fɔ Asikalɔn dugu kɔnɔ fewu,\njanko filisiw musow kana nisɔndiya,\nkɛnɛkɛnɛbaliw denmusow kana yɛlɛ.\nsanji kana na aw kan sankofɛrɛ komiji ka yɛlɛ,\nsuman kana sɔrɔ aw ka forow kɔnɔ, tintinw kan!\nBari cɛfariw ka nigɛkunbɛnnanw tora o yɔrɔ le la.\nSayuli ka nigɛkunbɛnnan tora yen le,\nmin tun be to ka mɔ ni kɛlɛdenw joli ni cɛfariw tulu ye.\nZonatan ka toon min tun te kɔsegi ka ye kɛlɛ la,\nSayuli ka murujan min tun te kɔsegi ka don gwansan,\no bɛɛ tora yen.\n23Ka Sayuli ni Zonatan to nii na,\nu tun ye ɲɔgɔn kanu kosɔbɛ.\nU ma se ka faran ɲɔgɔn na u satuma.\nU tun ka teli ni sɛgɛn ye,\nu jaa tun ka gwɛlɛ ni jara ta ye.\n24Isirayɛlidenmusow, aw ka kasi Sayuli kosɔn,\nale min tun be to k'aw masiri ni fani ɲanamanw ye,\nale min tun be sanu kɛ k'aw ka faniw cɛɛ ɲa.\n25Cɛfariw benna kɛlɛ gwantuma na!\nZonatan tora cogo di kuluw kan?\n26Ne nii tɔɔrɔnin be e kosɔn Zonatan, ne balimacɛ,\ne koo tun ka di ne ye kosɔbɛ.\nE ka teriya tun ka di ne ye haali,\no tun tɛmɛna muso ta kan.\n27Cɛfariw sara sa!\nKɛlɛkɛminanw do tora kɛlɛyɔrɔ la sa!»


Zer 28 AKKDC08 - O saan kelen na, min bɛnna Zuda mara - Bible Search\nZer 27 Zer 29\nZeremi be kɛlɛ kɛ ni kira Ananiya ye\n1- O saan kelen na, min bɛnna Zuda mara masacɛ Sedesiyasi ka masaya saan naaninan ma, o kalo duurunan na, kira Ananiya, Asuri dencɛ ka bɔ Gabaŋɔn, wilila k'a fɔ ne ye Masaba ka soo kɔnɔ sarakalasebagaw ni jama bɛɛ ɲana ko: 2«Masaba, Setigi, Isirayɛli ka Ala ko: ‹Ne bena Babilɔni masacɛ ka zuu nin kari. 3Saan fila cɛ, Babilɔni masacɛ Nabukodonozɔri tun ye ne ka soo kɔnɔ minan minw ta yan ka taga n'u ye Babilɔni, ne ben'a kɛ o bɛɛ be segi ka na yan yɔrɔ la. 4Ne ben'a kɛ Yoyakimu dencɛ Yekoniya,k Zuda mara masacɛ, ani Zuda mara mɔgɔ minw bɛɛ minɛna ka taga Babilɔni be segi ka na yan yɔrɔ la. Bari ne bena Babilɔni masacɛ ka zuu kari. Ne Masaba le ko ten.› »\n5Sarakalasebagaw ni jama bɛɛ minw tun lɔnin be Masaba ka soo kɔnɔ, kira Zeremi ye kira Ananiya jaabi olu ɲana. 6A ko: «Amiina! Masaba k'a kɛ ten! I ye kirayakuma minw fɔ, Masaba k'o kɛ, ani k'a kɛ a ka soo kɔnɔ minanw ani mɔgɔ minw bɛɛ minɛna ka taga be segi ka bɔ Babilɔni. 7Nga ne bena min fɔ ele ni jama ye, i tulo malɔ o la. 8Kira minw kɔnna ne ni ele ɲa kabini fɔlɔfɔlɔ, olu kumana ka taga jamana caaman faan fɛ, ni mara barikamanw ka kɛlɛ, ni bɔnɛ ani fɔɲɔbana koow la. 9Nga ni kira min ye hɛrɛ sɔrɔko kiraya kɛ, fɔɔ n'a koo kɛra tuma min na, a be sɔrɔ k'a lɔn ko Masaba le y'o kira nin ci tiɲɛ na.»\n10O kɔ, kira Ananiya ye zuu nin bɔ kira Zeremi kanna k'a kari. 11A y'a fɔ jama bɛɛ ɲana ko: «Masaba ko: A tora saan fila, ale bena Babilɔni masacɛ Nabukodonozɔri ka zuu kari ka bɔ siyaw bɛɛ kunna.» O kɔ, kira Zeremi tɛmɛn'a ka sira fɛ.\n12Kira Ananiya ye zuu nin bɔ kira Zeremi kanna k'a kari ka ban tuma min na, Masaba kumana Zeremi fɛ ko: 13«Ta'a fɔ Ananiya ye ko ne Masaba ko: ‹I ye zuu lɔgɔlaman kari. I bena o falen ni zuu nigɛlaman ye. 14Bari Masaba, Setigi, Isirayɛli ka Ala b'a fɔra ko: Ne bena nigɛzu le la siya nunu bɛɛ kanna waasa u ka baara kɛ Babilɔni masacɛ Nabukodonozɔri ye. Tiɲɛ na, u bena baara kɛ a ye. Ne bena kongosogow fana don a bolo.› »\n15O kɔ, kira Zeremi y'a fɔ kira Ananiya ye ko: «Ananiya, a filɛ, Masaba m'i ci. E b'a kɛra jama nin benna galon la. 16O la, Masaba ko a bena i tunu ka bɔ dugukolo kan. I bena sa ɲinan saan na, bari i b'a fɔra mɔgɔw ye ko u ka muruti ale ma.»\n17Kira Ananiya sara o saan kalo wolonwulanan na.


MAKABEW FƆLƆ 13 AKKDC08 - Simɔn y'a mɛn ko Tirifɔn ye - Bible Search\nMAKABEW FƆLƆ 12 MAKABEW FƆLƆ 14\nMAKABEW FƆLƆ 13\nSimɔn be Zonatan nɔɔ ta\n1Simɔn y'a mɛn ko Tirifɔn ye kɛlɛden caaman lajɛn ko a be taga Zuda mara la ka cɛnni kɛ. 2A y'a ye ko jama be yɛrɛyɛrɛla siranya bolo tuma min na, a tagara Zeruzalɛmu ka zuwifuw lajɛn. 3A y'u hakili sigi. A y'a fɔ u ye ko: «Ne ni n badenw ni n facɛ ka somɔgɔw ye koo min bɛɛ kɛ janko an ka sariyaw kana tunu, ka min bɛɛ kɛ Alabatosoba kosɔn, ani an ye kɛlɛ minw kɛ ka tɔɔrɔba minw sɔrɔ, aw b'o lɔn kosɔbɛ. 4N badenw bɛɛ nii tora kɛlɛ la Isirayɛlidenw tanga kama, ne kelen le tora. 5Waati gwɛlɛyara cogo o cogo, ne te hami fewu ne nii kisiko la. Ne man fisa ni n badenw ye. 6Nga ne bena n ka siya dimi bɔ, ni Alabatosoba, n'aw musow, n'aw deenw, bari siya tɔw bɛɛ b'an kɔniyara fɔɔ u wilila ɲɔgɔn fɛ ko u b'an halaki.»\n7Simɔn ka kuma nunu ye jama jaa gwɛlɛya tugu. 8U y'u kaan kɔrɔta k'a jaabi ko: «I ye an ɲamɔgɔ ye i baden Zuda ni Zonatan nɔɔ na. 9I ka bila an ɲa an ka taga kɛlɛ la, i bena fɛɛn o fɛɛn fɔ an ye, an bena o bɛɛ kɛ.» 10Minw tun be se kɛlɛ la, Simɔn y'olu bɛɛ lajɛn. A teliyara ka Zeruzalɛmu laminikogo lɔ baara ban, ka barika don dugu nin na faan bɛɛ la. 11A ye Abusalɔmu deen Zonatan ci Zope ni kɛlɛden caaman ye. Ale ye Zopekaw gwɛn ka sigi yen.\nTirifɔn be Simɔn janfa\n12Tirifɔn bɔra Potolemayisi ni kɛlɛden caaman ye ko a bɛ na don Zuda mara la. A ye Simɔn baden Zonatan minɛ ka taga n'a ye. 13Simɔn nana sigi n'a ka kɛlɛdenw ye Adida, kɛnɛyɔrɔ ɲafɛ. 14Tirifɔn y'a mɛn ko Simɔn sigira a baden nɔɔ na, ko a b'a yɛrɛ labɛnna ka kɛlɛ kɛ n'ale ye. A ye mɔgɔw ci ka ta'a fɔ a ye ko: 15«I baden Zonatan be baara min na, a tun ka kan ka wari don masacɛ ka kɛsu la o baara kosɔn. A ma o kɛ minkɛ, o le kosɔn an y'a minɛ k'a to anw fɛ. 16N'i ye warigwɛ kilo waa fila ni kɛmɛ wolonwula (2 700) ci sisan, k'a dencɛw fila don anw bolo, an ben'a bila. O be kɛ janko n'a bilara, a kana muruti an ma.»\n17Simɔn y'a ye ka ɲa ko namarakuma lo. O bɛɛ n'a ta, a ye mɔgɔ bila ka taga warigwɛ nin ni deen nunu ɲini. A tun be siran ko jama kana muruti a ma 18k'a fɔ ko a ma warigwɛ ni deen nunu ci, k'o le kosɔn Zonatan sara. 19O la, a ye deen nunu ni warigwɛ kilo waa fila ni kɛmɛ wolonwula ci, nga Tirifɔn y'a janfa, a ma Zonatan bila.\n20O kɔ, Tirifɔn ye taama daminɛ ko a be na don jamana nin kɔnɔ k'a cɛn. A n'a ka kɛlɛdenw munumununa ka tɛmɛ ni Adora sira ye. Nga a tun b'a fɛ ka tɛmɛ yɔrɔ minw na, Simɔn n'a ka kɛlɛdenw y'u bali. 21O waati la, mɔgɔ minw tun be dugu yɔrɔ barikaman kɔnɔ, olu ye cidenw bila ka taga Tirifɔn fɛ. U y'a dali kosɔbɛ ko a ka banba ka kongokolon sira ta ka na u fɛ ani ka dumuni ci u ma. 22Tirifɔn y'a ka sotigiw bɛɛ labɛn ko a be taga yen, nga *sanji siminin caaman benna o sufɛ, a ma se k'o kɛ. O la, a bɔra o yɔrɔ la ka taga Galaadi r mara faan fɛ. 23A gwɛrɛla Basikama tuma min na, a ye Zonatan faga, u y'a suu don o yɔrɔ la. 24O kɔ, a kɔsegira a ka jamana na.\n25Simɔn ye mɔgɔw ci ka ta'a baden Zonatan suu bɔ, ka ta'a don Modine, min ye a faaw ka dugu ye. 26Isirayɛlidenw bɛɛ y'a sanga kɛ kosɔbɛ ka kasi tile caaman kɔnɔ. 27Simɔn ye fɛɛn dɔ lɔ ni kabakuruw ye a faa n'a badenw kaburu kan k'a jaɲa sanfɛ janko a ka se ka ye yɔrɔjan. Fɛɛn nin ɲafɛla n'a kɔfɛla bɛɛ tun ye kabakuru nuguninw ye. 28A ye kaburu wolonwula lɔ k'a wili sanfɛ ɲɔgɔn gɛrɛfɛ ni kabakuruw ye, a facɛ n'a bamuso, n'a baden naani tɔgɔ la. 29A y'u lamini ni tutunanjanjanw ye k'u tugutugu ɲɔgɔn na, ka tutunan nunu masiri ni kɛlɛkɛminan sifa bɛɛ jaaw ye janko mɔgɔw hakili ka to Makabew la tuma bɛɛ. U ye kurun jaaw lɛsɛ kɛlɛkɛminanw jaa nunu gɛrɛfɛ janko minw be taama kɛ kɔgɔji kan, olu bɛɛ ka se k'u ye. 30A ye kaburu min lɔ Modine, a b'o cogo la halibi.\nDemetiriyusi filanan be bɛɛn lakuraya\n31O waati la, Tirifɔn ye masacɛ Antiyokusi kanbelennin janfa k'a faga. 32A sigir'a nɔɔ na k'a yɛrɛ kɛ Siriba masacɛ ye ka kojugu caaman kɛ jamana kɔnɔ.\n33Simɔn ye Zude mara dugu barikamanw lɔ kura ye k'u lamini ni sangasojanjanw ni kogojanjanw ye, ka koonw don u la, ka sɔgɔnanw kɛ u la, ka dumuni mara u kɔnɔ. 34O kɔ, a ye cira sama masacɛ Demetiriyusi filanan ma k'a ɲini a fɛ ko a k'a to Zude mara kana nisɔngɔ sara, bari Tirifɔn tun ma foyi kɛ fɔɔ ka jamana nafolo cɛ dɔrɔn. 35Demetiriyusi ye bataki sɛbɛn k'o jaabi ci a ma ko:\n36«Ne masacɛ Demetiriyusi be sarakalasebagaw kuntigi Simɔn fo, ale min ye masacɛw ka mɔgɔsɔbɛ dɔ ye, ka zuwifuw ka cɛkɔrɔbaw, ni zuwifu tɔw fo fana. 37Aw ye masafugulan sanulaman ni tenfuraburu sanulaman min ci an ma, an y'o ye. An labɛnnin lo ka bɛɛn n'aw ye, ani k'a fɔ faamaw ye ko u ka sɔn aw kana nisɔngɔ sara. 38An sɔnna koo min bɛɛ la aw faan fɛ, o bɛɛ be seen kan halibi. Aw ye dugu barikaman minw lɔ, olu kɛra aw ta ye. 39Aw filila koo minw na, ani ka tugu ka minw kɛ, fɔɔ ka se bii ma, an b'o yafa. Aw tun ka kan ka bolomafara min di, aw tena o di tugu. Wari dɔ wɛrɛ min tun be minɛ Zeruzalɛmu, o tena wajibiya aw ma tugu. 40Ni aw dɔw be se ka taga kɛ masacɛ kɔlɔsibaga dɔw ye o tigiw k'u tɔgɔ di. Bɛɛn ka kɛ an ni ɲɔgɔn cɛ!»\n41Girɛkiw ka masaya saan 170nan na, Isirayɛlidenw hɔrɔnyara ka bɔ siya wɛrɛw ka fanga kɔrɔ. 42O waati le la, mɔgɔw daminɛna ka bɛnsɛbɛw ni sɛbɛ wɛrɛw labɛnwaati sɛbɛn ko: «Sarakalasebagaw kuntigi Simɔn ka saan fɔlɔ, ale min ye kɛlɛkuntigi, ni zuwifuw ɲamɔgɔ ye.»\nSimɔn be Gazara minɛ\n43O waati la, Simɔn n'a ka kɛlɛdenw tagara Gazara lamini. A ye kɛlɛdenw to dugu faan bɛɛ la, ka sangaso dɔ lɔ wotoro kan min be se ka ɲɔti ka taga yɔrɔ wɛrɛ, ka gwɛrɛ n'a ye dugu la. A ye dugu sangaso dɔ kɛlɛ, k'a minɛ. 44Mɔgɔ minw tun b'o sangaso kɔnɔ, olu panna ka don dugu kɔnɔ, dugu mɔgɔw jaa tigɛra. 45Dugu mɔgɔw n'u musow, ani u deenw yɛlɛla dugu laminikogo kan. U y'u ka faniw faranfaran, ka kule ani k'a ɲini Simɔn fɛ ko a ka sɔn ka bɛn n'u ye. 46U ko: «I kana an ka kojugu sara an na, makari an na!» 47Simɔn sɔnna, a ye kɛlɛ dabila. Nga a y'u gwɛn ka bɔ dugu kɔnɔ, ka joow cɛ ka bɔ soow kɔnɔ ka soo nunu saniya. O kɔ, a donna dugu kɔnɔ n'a ka kɛlɛdenw ye n'u be dɔnkiliw la ka Ala fo ani k'a tanu. 48Fɛɛn minw tun be dugu nɔgɔ Ala fɛ, a y'o bɛɛ bɔ dugu kɔnɔ, ka mɔgɔw to yen minw be Musa ka sariya bato. A ye barika don dugu la, ka soo lɔ a yɛrɛ ye.\n49U tun be Zeruzalɛmu dugu yɔrɔ barikaman kɔnɔ mɔgɔw bali ka bɔ dugu kɔnɔ ka sanni kɛ, walima ka feereli kɛ mara kɔnɔ. Kɔngɔ tun gwanna u la kosɔbɛ fɔɔ dɔw sara. 50U ye Simɔn dali kosɔbɛ ko a ka bɛn n'u ye, a sɔnna. A y'u gwɛn ka bɔ o dugu yɔrɔ barikaman kɔnɔ, ani fɛɛn min tun b'a nɔgɔ Ala fɛ, a y'o bɔ yen k'a saniya. 51Girɛkiw ka masaya saan 171nan kalo filanan tile mugan ni sabanan loon, zuwifuw donn'a kɔnɔ. Tenfuraburu tun b'u bolo, ni u be Ala tanu, ka gɔniw ni kolonjow fɔ ka nigɛw gosi ɲɔgɔn na, ka dɔnkiliw la ka Ala tanu, bari u tun sera u jugu fariman dɔw kɔrɔ k'u gwɛn ka bɔ Isirayɛli jamana na. 52Simɔn y'a latigɛ ko u ka nisɔndiya ka ɲanagwɛ nin kɛ saan o saan o loon na. Alabatosoba be kulu min kan, a ye barika don o kulu yɔrɔ barikamanw na, dugu yɔrɔ barikaman nin gɛrɛfɛ. Ale n'a ka mɔgɔw sigira yen. 53A y'a ye ko a deen Zan kɔrɔbayara ka ban minkɛ, a y'a kɛ kɛlɛdenw bɛɛ kuntigi ye. Zan sigira Gazara.


Ala ka weeleli dumuniba dɔ la | Yezu ka ɲɛnamaya\nMɔgɔw weelela dumuni dɔ la\nYEZU BE MƆGƆW KALAN MAJIGILENYA KOO LA\nU BANNA KA NA K’A SƆRƆ KUUN T’O LA\nYezu bele be Fariziɲɛcɛ ka soo, yɔrɔ min na a ye cɛɛ dɔ kɛnɛya fununbana tun be min na. Minw weelela ka na Fariziɲɛcɛ ka soo, Yezu b’u filɛra u be sigiyɔrɔ ɲuman ɲinina u yɛrɛw ye. Yezu tɛmɛna o sababu fɛ ka mɔgɔw kalan majigilenya koo la.\nYezu y’a fɔ ko: “Ni mɔgɔ dɔ y’i wele kɔɲɔdumuni na, kana taga sigi sigiyɔrɔɲuman na. E b’a sɔrɔ tuma dɔ ko mɔgɔ wɛrɛ welela min ka fisa i ye. Mɔgɔ min y’aw fila bɛɛ wele, ni ale nana k’a fɔ i ye ko i ka wili ka sigiyɔrɔ nin d’a ma, o tuma na, i bena wili ni maloya ye, ka taga sigi mɔgɔ bɛɛ kɔfɛ.”—Luka 14:8, 9.\nO kɔ, Yezu y’a fɔ tugun ko: “Nga n’i welela o ɲɔgɔn na, taga sigi kɔfɛ waasa n’i welebaga nana tuma min na, a k’a fɔ i ye ko: ‘N teri, na sigi ɲafɛ.’ O cogo la, i bena kunkɔrɔta sɔrɔ i dumunikɛɲɔgɔnw ɲana.” Yezu tɛ kumana ɲɔgɔnbonya dama koo le la. A y’a ɲɛfɔ ko: “Mɔgɔ o mɔgɔ b’a yɛrɛ boɲa, o tigi bena majigi. Mɔgɔ o mɔgɔ b’a yɛrɛ majigi, o tigi bena boɲa sɔrɔ.” (Luka 14:10, 11). A gwɛnnin lo ko Yezu b’a lamɛnbagaw jijara le u ka kɛ ni yɛrɛmajigilenya ye.\nO kɔ, Fariziɲɛcɛ min ye Yezu weele dumuni na, Yezu y’a dɛmɛ k’a faamu a ka ɲi ka min kɛ walisa Ala k’a duga n’a be mɔgɔ weele dumuni na. A ko: “N’i ye dumuniba labɛn mɔgɔw ye, kana i teriw wele, walima i badenw, n’i balimaw, an’i sigiɲɔgɔn nafolotigiw. Bari u fana be se k’i wele dumuni na k’i ka juru sara. Nga, n’i bena dumuniba di mɔgɔw ma, i ka fantanw ni senkelenninw ni namaraw ani fiɲɛntɔw wele. N’i y’o kɛ, i bena duba sɔrɔ, bari olu te se k’i ka juru sara.”—Luka 14:12-14.\nYezu ka kumaw kɔrɔ tɛ ko koo jugu lo k’i teriw, i badenw, i balimaw, wala i sigiɲɔgɔnw weele dumuni na. Nka a b’a yirala le ko n’i ye dumuni labɛn dɛsɛbagatɔw ye, i n’a fɔ fantanw, senkelenninw, namaraw ani fiyentɔw, o duga ka bon. Yezu y’a ɲɛfɔ a jatigicɛ ye ko: “Ala bena i sara sini [sukununi loon na].” Minw weelela ka na dumuni na Fariziɲɛcɛ fɛ, u la dɔ ko: “Mɔgɔ minw bena dumuni kɛ Ala ka masaya la, olu nisɔn bena diya dɛ!” (Luka 14:15). O cɛɛ y’a faamu k’o ye nɛɛmaba ye. Nka bɛɛ lo t’a jati o cogo la. O kama, Yezu ye ntalen dɔ la ko:\n“Cɛɛ dɔ tun ye dumuniba labɛn ka mɔgɔ caaman wele. Dumunikɛwaati sera tuma min na, a y’a ka baaraden ci ka taga fɔ mɔgɔweleninw ye ko: ‘Aw ka na bari dumuni bɛɛ labɛnna ka ban.’ Nga u bɛɛ ye yafa daali a fɛ kelen kelen. U fɔlɔ y’a fɔ baaraden ye ko: ‘Ne ye foro dɔ san, ne ka kan ka taga o filɛ. Ne b’i daali, taga fɔ a ye ko a ka yafa ne ma.’ Mɔgɔ wɛrɛ y’a fɔ a ye ko: ‘Ne ye sɛnɛkɛmisi tan san, ne be tagara baara kɛ n’u ye k’a filɛ. Ne b’i daali, taga fɔ a ye ko a ka yafa ne ma.’ Dɔ wɛrɛ fana y’a fɔ a ye ko: ‘Ne ye muso furu sisan sisan, o le y’a to ne te se ka taga.’”—Luka 14:16-20.\nO mɔgɔw banna fɛɛn min kama, kuun t’o la. Sanni i ka foro wala sɛnɛkɛmisi san, i be kɔn ka taga u lajɛ. U sanni kɔ, kuun t’a la ka kɔrɔtɔ tugun. Cɛɛ sabanan do? A ma kɛ komi a b’a ka furu labɛnna le dɛ, a furula ka ban. O kama, joo t’a fɛ ka ban ka taga o weeleliba ɲɔgɔn na. Kuntigi y’o kumaw mɛn minkɛ, a dimina ani a y’a fɔ a ka baaraden ye ko:\n“Teliya ka taga dugu forobayɔrɔw la, ani siradaw la, ka fantanw ni namaraw ni fiɲɛntɔw ani senkelenninw wele ka na n’u ye yan.” Baaraden y’o kɛ, nka boon bele ma fa. Kuntigi y’a fɔ a ye tugun ko: “Bɔ ka taga dugu dafɛ nankɔw la, i mana mɔgɔ minw sɔrɔ yen, i ka koo bɛɛ kɛ u ka na, waasa ne ka soo ka fa. Ne b’a fɔ aw ye ko mɔgɔ minw tun welela, olu si tena ne ka dumuni nin nɛnɛ tugu.”—Luka 14:21-24.\nO ntalen b’a yira cogo min na Jehova ye Yezu Krista ci ka na mɔgɔw weele walisa ka sababu di u ma u ka sankolo Masaya sɔrɔ. Weeleli fɔlɔ lasera Yahutuw lo ma, ani a tun ɲɛsinna u ka diinan kuntigiw lo ma fɔlɔ. Nka u fanba banna o weeleli la sabu u ma sɔn Yezu ka waajuli la. O weeleli tun tɛna dan olu dɔrɔn lo ma. Yezu ka kumaw b’a yira ko wagati dɔ tun bena se, weeleli filanan tun bena lase Yahutu mɔgɔ gwansanw ma ani minw tuubira ka don Yahutu diinan na. Siya wɛrɛ mɔgɔw do? Weeleli sabanan tun bena lase olu lo ma hali ni Yahutuw b’a jati k’u man kan ni Ala ka nɛɛma ye. O lo tun bena kɛ weeleli laban ye.—Kɛwaliw 10:28-48.\nCɛɛ dɔ tun ko: “Mɔgɔ minw bena dumuni kɛ Ala ka masaya la, olu nisɔn bena diya dɛ!” Yezu ye min fɔ, o b’a yira k’o cɛɛ ka kumaw ye tiɲɛn ye.\nYezu ye mɔgɔw kalan majigilenya koo la cogo di?\nN’i be mɔgɔ weele dumuni na, i be se k’o kɛ cogo di walisa Ala k’i duga? Mun na o be ninsɔndiya lase dumuni labɛnbaga ma?\nYezu ye ntalen min la kuntigi dɔ koo la min ye dumuniba labɛn, a b’a fɛ ka mun lo yira mɔgɔw la?\nJɔn lo ye Ala ka Masaya Masacɛ ye? O Masaya bena mun lo kɛ?\nA ci dɔ ma A ci dɔ ma Mɔgɔw weelela dumuni dɔ la\njy sap. 83 ɲɛɛ 194-195


Kor 2nan 4 AKKDC08 - Ala ka ɲumanya kosɔn a ye baara - Bible Search\nKor 2nan 3 Kor 2nan 5\nKor 2nan 4\nAla ka baara ni adamadenya\n1Ala ka ɲumanya kosɔn a ye baara nin kalifa an ma, o la, an jigi te tigɛ fewu. 2An banna dibidibiko ma maloya be min na, an te koo kɛ ni namara ye, an fana te Ala ka kuma kɔrɔ yɛlɛma fewu. An kɔni, an be tiɲɛ yɛrɛ yɛrɛ le fɔ, janko mɔgɔw k'u jigi la an kan Ala ɲakɔrɔ. 3Halibi anw be kibaru diman min fɔ, n'ale gwɛnin tɛ mɔgɔ minw fɛ, olu be halaki sira kan. 4Minw te la Ala la, diɲɛ kuntigi Sutana ye olu hakili dibi waasa u ka na se ka kibaru diman yeelen ye min be Krista ka nɔɔrɔ yira, ale min ye Ala jaa ye. 5An t'an yɛrɛ koo fɔra aw ye dɛ, Yezu Krista min ye Matigi ye, an be ale lo koo fɔra. Anw kɔni be baara kɛ aw ye Yezu kosɔn. 6- Bari Ala min tun y'a fɔ ko kɛnɛ ka bɔ dibi cɛma, ale kelen le ye yeelen bɔ an dusu la, waasa mɔgɔw k'a ka nɔɔrɔ ye, min be manamana Krista ɲada kan.\n7Nga o baara nafaman dira an ma, an minw fanga ka dɔgɔ i n'a fɔ bɔgɔdaga, waasa mɔgɔw k'a lɔn k'o sebagaya kabakoman nin ma bɔ an na, fɔɔ Ala. 8An dɛrɛnin be tɔɔrɔw fɛ faan bɛɛ la, o bɛɛ n'a ta, an be yen. An hakili ɲagaminin be, nga an jigi ma tigɛ. 9U y'an tɔɔrɔ kosɔbɛ, nga Ala m'an bila. U y'an bugɔ k'an ben, nga an tɔɔ ma laban. 10Tuma o tuma Yezu ka tɔɔrɔ ɲɔgɔn b'an kan, an be sɔn ka sa. 11K'an to nii na, an kɔni labilanin lo saya kama tuma bɛɛ Yezu kosɔn. O la Yezu nii be yira farisogo sara la. 12O la, saya be n'an ye, nii be n'aw ye.\n13- A fɔra Ala ka kuma na ko: «Ne lar'a la, o le y'a to ne kumana.» O jigi kelen nin le y'a to an fana lar'a la, o le y'a to an be kuma. 14An lanin b'a la ko ale min ye an Matigi Yezu kunun, ale fana bena an kunun ni Yezu ye, ani k'an bɛɛ jɛn ɲɔgɔn fɛ a ɲakɔrɔ. 15O koo nunu bɛɛ kɛra aw le kosɔn, o la, Ala be nɛɛma kɛ mɔgɔ caaman ye, waasa u k'a tanu ani ka boɲa la a kan.\nKa kɛ jigitigiw ye tuma bɛɛ\n16O le y'a to an jigi te tigɛ fewu, hali n'an yɛrɛ farisogo be cɛn ka taga, an nii be lakuraya loon o loon. 17Waati dɔɔni tɔɔrɔ minw b'an sɔrɔ, o te foyi ye. An bena boɲa min sɔrɔ o tɔɔrɔ nin kosɔn, o ka bon haali. 18An ka miiriya te fɛɛn yetaw kan, fɔɔ fɛɛn yebaliw. Fɛɛn minw be ye, olu be tɛmɛ, nga fɛɛn yebaliw te tɛmɛ abada.


Sad 23 AKKDC08 - «Mɔgɔ si man kan k'a facɛ ka muso dɔ - Bible Search\nSad 22 Sad 24\n1- «Mɔgɔ si man kan k'a facɛ ka muso dɔ furu, walima ka jɛn n'a ye.\nMɔgɔ minw man kan ka to Masaba ka jama cɛma\n2«Ni mɔgɔ min bɛlɛkili cira, walima n'a ka cɛya tigɛnin lo, o man kan ka don Masaba ka jama cɛma.\n3«Ɲamɔgɔden te se ka don Masaba ka jama cɛma, hali a deen, n'o deen fɔɔ ka taga se u kɔmɔgɔ tan ma, olu fana te se ka don.\n4- «Amoniw ani Mowabuw te se ka don Masaba ka jama cɛma. Hali u deenw n'u ka deenw fɔɔ ka taga se u kɔmɔgɔ tan ma, olu fana te se ka don. 5- Bari aw bɔtuma na Ezipiti, u ma na aw kunbɛn ni dumunifɛn ni jii ye, Mowabuw ye Bewɔri dencɛ Balamu sara le ka bɔ Petɔri, Mezopotami jamana na, janko a k'aw danga. 6- Nga Masaba aw ka Ala ma sɔn ka mɛnni kɛ Balamu fɛ, a ye danga yɛlɛma k'a kɛ duba ye, bari aw koo ka d'a ye. 7O kama, k'aw to sii la, aw kana sɔn u ka ɲatagako la, walima u ka hɛrɛ sɔrɔko la.\n8«Aw kana edɔmuw kɔniya, bari aw balimaw lo. Aw kana Ezipitikaw kɔniya fana, bari aw sigira u ka jamana kɔnɔ lonanya la. 9U tulomasamaw bena se ka don Masaba ka jama cɛma.\nKɛlɛdenw ka sigiyɔrɔ\n10«N'aw tagara aw juguw kɛlɛ yɔrɔ la, aw k'aw yɛrɛ kɔlɔsi kojugu bɛɛ ma.\n11«Ni aw dɔ nɔgɔra, k'a sababuya kɛ sufɛ nɔgɔ ye, a ka kan ka bɔ aw ka sigiyɔrɔ la, a man kan ka don tugu. 12Wulafɛ, a ka kan ka jii ko. O kɔ, a be se ka don aw ka sigiyɔrɔ la, tile bentuma na.\n13«Aw ka yɔrɔ dɔ woloma, min bena kɛ aw ka sigiyɔrɔ kɔfɛ, aw be se k'aw ka banakɔtaga kɛ o yɔrɔ la. 14Aw bena to ka bɔ ni minan dɔ ye aw bolo, ni mɔgɔ dɔ ko a be taga banakɔtaga kɛ, o tigi ka dingɛ sogi, n'a tilara tuma min na, a k'a datugu.\n15«Bari Masaba aw ka Ala be n'aw ye aw ka sigiyɔrɔ la, k'aw tanga, ani k'aw juguw don aw bolo. O la, aw ka sigiyɔrɔ ka kan ka saniya, waasa a kana kobɛnbali dɔ ye aw fɛ, k'aw bila.\nJɔɔn ka koo\n16«Ni jɔɔn dɔ bolila ka bɔ a kuntigi fɛ, ka na kalifa aw fɛ, aw man kan k'a di a kuntigi ma. 17A ka kan ka to aw fɛ yen aw ka duguw dɔ kɔnɔ, a diyanayɔrɔ la. Aw kan'a tɔɔrɔ.\nKakalaya min be kɛ landako kosɔn\n18- «Isirayɛliden musoman man kan ka kakalaya kɛ k'a la landako kan, u cɛmanw fana man kan k'o kɛ. 19Mɔgɔ min be o kakalaya ɲɔgɔn kɛ, aw kana na n'ale ka sara ye, Masaba aw ka Ala ka soo kɔnɔ, k'o kɛ dajuru sara ye, bari o si koo man di Masaba aw ka Ala ye fewu.\n20- «N'i be juru don i balima na, a kɛra wari ye, walima dumuni, walima fɛɛn o fɛɛn ye, i kana tɔnɔ ɲini o la. 21I be se ka tɔnɔ ɲini lonan le fɛ, nga o man kan ka kɛ aw n'aw balimaw cɛ. Aw k'o koo bato janko aw bena don jamana min kɔnɔ k'a kɛ aw ta ye, Masaba aw ka Ala ka hɛrɛ kɛ aw ye yen aw ka kokɛtaw bɛɛ la.\n22- «N'i ye dajuru ta Masaba aw ka Ala ye koo dɔ la, kana mɛn k'o koo kɛ. N'o tɛ, a bena i ɲininga o la, o bena kɛ hakɛ ye i fɛ. 23N'i ma dajuru ta fana, i ma hakɛ kɛ. 24I ye koo min fɔ, i ka banba k'o kɛ, ka kɛɲɛ n'i ka dajuru ye, i ye min ta Masaba aw ka Ala ye, ka sɔrɔ o tun wajibiyanin tɛ.\nI tɔɲɔgɔn ka forow koo\n25«N'i donna i tɔɲɔgɔn ka *ɛrɛzɛnforo kɔnɔ, i be se ka ɛrɛzɛn dumu i sago la, nga i man kan ka taga ni dɔ ye i bolo. 26N'i donna i tɔɲɔgɔn ka foro kɔnɔ, i be se ka suman tigɛ n'i bolo ye, nga i man kan k'a tigɛ ni sumantigɛfɛn ye.


ARTISTE DE LA SEMAINE: Alpha blondy :: Julakan karan\n1. Surukou Lɔgɔ (Alpha blondy)\n2. Se bɛ ala ye\nAlé suruku lɔgɔ Mɔgɔ man wiri tuman lɔn personne ne sais quand le marché prend fin Alé Suruku lɔgɔni nin ce marché de l’hyène Mɔgɔ ma wiri tuman lɔn dêh marché s’est levé (a fini) Alé suruku lɔgɔ Mɔgɔ man wiri tuman lɔn Alé Suruku lɔgɔni nin Mɔgɔ ma wiri tuman lɔn dêh Bɛɛ bɛ taga la babylone ka taga a yɛrɛ « cherche » Bɛɛ bɛ taga la babylone ka taga a yɛrɛ nyinin tous sont en train d’aller à babylone pour se cherche\nDɔgɔ fari k’i sigi petit frère courageux ne fini pas de réfléchir Ka miiri, ka « pense », ka ban ka « réflechi » Ko ni n ma n cɛsiri dit que si je ne me prépare pas Dununyan watɔ k’an to yan monde ira pour nous laisser (watɔ taga de odienné)\nN’ko dɔgɔ fari k’i sigi Ka miri, ka « pense », ka ban ka « réfléchi » Ko ni n ma cɛsiri Dununyan watɔ k’an to yan\nBara tɛ yi\nWari misikarajarati tɛ yi plus petit que warimisen\nNi n ma cɛsiri N’ko dunnunyan watɔ k’an to yan\nBɛɛ bɛ taga la babylone ka taga a yɛrɛ « cherche » Bɛɛ bɛ taga la babylone ka ta a yéré nyinin\nN bɛ taga « métier » kalan Ka « métier » kalan\nN bɛ n ya domunta sɔrɔ je vais avoir de quoi manger ka « métier » kalan, ka métier kalan Ka n ya domunta sɔrɔ N’ko n bɛ taga « métier » kalan Ka « métier » kalan Ka n ya domunta sɔrɔ N bɛ taga « métier » kalan Ka n ya domunta sɔrɔ\nKunfiya yé bana lé yé ignorance est une malade Kunfiya yé bana ba lé yé Kunfiya yé bana lé yé Kunfiya yé bana jugu lé yé\nN tɛ fɛ, n badénw bɛ yɛlɛ n man N tɛ fɛ, n fadenw bɛ yɛlɛ n man je ne veux pas qu mes frères se moquent de moi\nEeeeh! N tɛ fɛ ko n fadenw bɛ yɛlɛ n man N tɛ fɛ ko n fadenw bɛ yɛlɛ n man\nN’ko alé suruku lɔgɔ Mɔgɔ man a wiri tuman lɔn dɛh Suruku lɔgɔ nin Mɔgɔ ma a wiri tuman lɔn\nAlé suruku lɔgɔɔɔɔ Mɔgɔ man a wiri tuman lɔn\nAlé suruku lɔgɔ nin Mɔgɔ man a wiri tuman lɔn dɛh\nN’ko alé suruku lɔgɔɔɔɔ\nMɔgɔ man a wiri tuman lɔn\nBɛɛ bɛ taga la babylone ka taga a yɛrɛ « cherche » Bɛɛ bɛ taga la babylone ka ta ayéré nyinin\nBɛɛ bɛ taga la babylone ka taga a yɛrɛ « cherche » (gbereya kɔson) Bɛɛ bɛ taga la babylone ka ta a yéré nyinin\nLa ila ilalao Mahamadou rassoulilaï Mahamadou rassoulilaï\nSe bɛ Allah ye Se bɛ Allah ye…sé\nSé bɛ Allah yé,\nSé bɛ Allah yé…sé….sé Sé bɛ Alla yé,\nn’ko sé bɛ Allah yé….sé\nSé min bɛ ne yé\nSé min bɛ ilé yé Allah ko di ilé ma\nNin min bɛ ilé la Nin min bɛ né la Allah k’o don annugu la\nkuman min be ile da kuman min be ne da ala k’o don annugu da (la)\nSé min bɛ ilé yé N’ko sé min bɛ ne yé Masa ko don annugu la\nTéré bé yi (jour/soleil) Kalo bé yi (mois/lune) Fɔnnɔn ni ji bé yan (l’air et l’eau) Mɔgɔw bé yi Sogow bé yi jinanw fana bɛ an cɛman (les génies aussi sont parmi nous)\nTéré bɛ yi Kalo bɛ yi Fɔnyɔn ni ji bɛ yan Mɔgɔw bɛ yi Sogow bɛ yi jinanw fana bɛ an cɛman\nse min be ile ye se min be ne ye ala ko di ile ma\nnin min be ile min min be na ala\nmasa k’o don annugu da\nSéli séli, n’ko i ye seli n téri Séli séli seli seli, Allah dari n téri\nDugukoro bɛ an senkɔrɔ terre est sous nos pieds Sangoro bɛ an kuna ciel est au dessous de nous Dugukoro bɛ an senkɔrɔ Lolow bɛ an kuna etoiles sont au dessus\nSéli séli oh, n’ko i yé séli n téri Séli séli seli seli, massa dari n téri\nL’ARTISTE DE LA SEMAINE: Ismaël Isaac MOTS ET EXPRESSIONS COURANTES


Yir 19 AKKDC08 - O kɔ, ne ye jamaba dɔ kumakan mɛn - Bible Search\nYir 18 Yir 20\n1O kɔ, ne ye jamaba dɔ kumakan mɛn arijana na ko: «Aleluya!d Sebagaya ye an ka Ala ta ye! Adamadenw kisiko y'a ka baara ye! Boɲa y'a ta ye. 2- A ka kiti tigɛcogo tilennin lo ani a ka kan! A ye kakalamuso nin halaki, ale min tun be mɔgɔw bɛɛ bila kakalaya la dugukolo kan. A ye Ala ka baarakɛla minw faga, Ala ye o le juru sara a la ten.» 3- U tilara k'a fɔ tugu ko: «Aleluya! Kakalamuso nin sisi bena to ka bɔ tuma bɛɛ.» 4Cɛkɔrɔba mugan ni naani nunu, ani nimanfɛn naani nunu tora k'u kunbiri gwan duguma ka Ala bato k'a siginin to a ka masasigilan kan, k'a fɔ ko: «Jaati! Aleluya! Amiina!»\nSagaden ka kɔɲɔya dumuni\n5- O kɔ, kumakan dɔ bɔra masasigilan yɔrɔ la ko: «Aw minw be siran Ala ɲa, fantan fara faama kan, aw ye Ala tanu.» 6- O tuma na, ne ye kumakanba dɔ mɛn, i n'a fɔ jamaba kumakan, walima jiba woyokan, walima saan pɛrɛnkan. O kumakan nin ko: «Aleluya!e Bari an Matigi, Setigi Ala sigira a ka masasigilan kan. 7An ka nisɔndiya, ka ɲanagwɛ! An ka barika la a ye bari Sagaden ka kɔɲɔya sera. A ka kɔɲɔmuso labɛnna, 8sira dir'a ma ko a ka dakamana fani don, fani min be manamana.» O dakamana fani ye mɔgɔ senumanw ka kɛwaliɲumanw ye.\n9- Mɛlɛkɛ y'a fɔ n ye ko: «A sɛbɛn ko: ‹Mɔgɔ minw welela Sagaden ka kɔɲɔya dumuni na, olu dagamuna.› »\nO kɔ, a ko n ma: «Nin ye Ala yɛrɛ ka kuma ye.»\n10Ayiwa, ne birila a kɔrɔ ko n b'a bato, nga a y'a fɔ ne ye ko: «Ayi! Kana o kɛ, bari ne fana ye Ala ka baarakɛla le ye i n'a fɔ e n'i tɔɲɔgɔnw, minw ye Yezu ka kuma minɛ ka ɲa. I ka kan ka Ala le bato.»\nYezu ye tiɲɛko min fɔ, kiraw tun ye o sɔrɔ Nii Senuman barika la.\nSoo gwɛman tigi ka koo\n11- O tuma na ne ye arijana daa yɛlɛnin ye, ka mɔgɔ dɔ siginin ye soo gwɛman dɔ kan. O tigi tɔgɔ ko Mɔgɔtilennin, ani Tiɲɛtigi. A be kiti tigɛ. A be kɛlɛ kɛ ni tilenninya ye. 12- A ɲadenw tun be i n'a fɔ takami, masafugulan caaman tun b'a kuun na. Tɔgɔ dɔ tun sɛbɛnnin b'a kan mɔgɔ si tun te se ka min kalan fɔɔ ale kelen. 13Fani min tun b'a kaan na, o tun donna joli la. A tɔgɔ ko Ala ka Kuma. 14Arijana mɔgɔw ka kɛlɛbolo tugunin tun b'a kɔ, soo gwɛmanw kan, fana dakamana fani gwɛman parapara tun b'u kaan na. 15- Murujan dadiman dɔ tun b'ale daa la. O ye adamadenw halakifɛn ye. Ale lo bena siyaw kolo ni nigɛbere ye a bolo, ka duvɛn dilandaga dɔn min ye Setigi Ala ka dimi ye. 16Tɔgɔ dɔ tun b'a ka fani n'a woto kan ko: «Masaw ka Masa, ni matigiw ka Matigi.»\n17O tuma na, ne ye mɛlɛkɛ dɔ lɔnin ye tile kan. A y'a kaan kɔrɔta k'a fɔ dugaw ye ko: «Aw ye ɲɔgɔn lajɛn ka na Ala ka dumuniba la. 18- Aw ye na masaw sogo dumu, ni sɔlidasi kuntigiw, ni fangatigiw, ani sotigiw, n'u ka soow dumu. Aw ye na adamadenw sogo dumu: jɔɔnw ni hɔrɔnw, barikatanw ni barikatigiw, u bɛɛ.»\n19O tuma na, n ye Sogo nin, ani dugukolo kan masaw ani u ka kɛlɛbolo bɛɛ ye, u lajɛnnin tun lo. U k'u be taga sotigi n'a ka kɛlɛbolo kama. 20- Nga u ye Sogo nin kɛlɛ k'a minɛ, ka kira galontigɛla minɛ. Ale min tun be to ka kabakow kɛ a ɲana ka mɔgɔw lafili ka di Sogo nin ma, k'a kɛ Sogo nin ka taamasiɲɛ bilara mɔgɔw kan, n'u y'a bato. U ye Sogo nin, ani kira galontigɛla minɛ k'u fili jahanama na. Tasuma ni kiribi le mananin be yen. 21Murujan min be sotigi nin daa la, a y'o kɛ ka kɛlɛden tɔw bɛɛ faga. Dugaw y'u suuw dumu ka fa.


Eze 4 AKKDC08 - «E kɔni, adamaden, i ka biriki dɔ ta, - Bible Search\nEze 3 Eze 5\nKirayakuma, Zeruzalɛmu ciko la\n1«E kɔni, adamaden, i ka biriki dɔ ta, k'a bila i ɲakɔrɔ. Zeruzalɛmu dugu taamasiɲɛ kɛ a kan, 2k'a kɛlɛbagaw kɛ k'a lamini. Dingɛw sogi yɔrɔ dɔw, tintinw wili yɔrɔ dɔw, kɛlɛdenw ka sigiyɔrɔw labɛn, ani kogocifɛnw. 3Nigɛ dɔ ta, i b'o bila ele ni dugu cɛ ka kɛ i n'a fɔ nigɛkogo. O kɔ, i b'i ɲaa sin dugu nin ma. O la, a daa be tugu, o be kɛ ele le sababu la. O bena kɛ taamasiɲɛ ye Isirayɛlidenw fɛ.\n4«La i numanbolo kan, i bena Isirayɛlidenw ka kojugu to i yɛrɛ kan. K'i lanin to i gɛrɛn kan, i bena u ka kojugu doni ta i yɛrɛ kan loon o loon fɔɔ i wilituma. 5U ye sanda minw kɛ kojugu la, ne b'o tileda latigɛ i ye. I bena Isirayɛlidenw ka kojugu doni ta fɔɔ tile kɛmɛ saba ni bi kɔnɔntɔn. 6O loon nunu mana dafa, i be yɛlɛma ka la i kinibolo kan, ka Zuda mara mɔgɔw ka kojuguw doni ta. Ne y'a latigɛ ko tile bi naani kɔnɔ, loon kelen be jati u ka saan kelen kojugu nɔɔ na. 7I bena i ɲaa sin Zeruzalɛmu dugu ma min datugura. I bena ne ka kuma fɔ u ye k'u lasɔmi k'a sɔrɔ fani t'i bolo kan. 8Ayiwa, ne le bena i siri ni juru ye. I tena se k'i yɛlɛma i faan dɔ nin kan, fɔɔ ka Zeruzalɛmu datugulonw bɛɛ dafa.\n9«*Bile ni *orizi ta, ani sɔsɔ, ni ɲɔɔn, k'u don minan kelen kɔnɔ, ka buru kɛ n'o ye, i bena to ka min ɲimi k'i lanin to i gɛrɛn kan tile kɛmɛ saba ni bi kɔnɔntɔn nunu kɔnɔ. 10I bena to ka buru kunkurun le dumu loon o loon. 11I bena jii min min tile kɔnɔ, o bena suma. I bena to ka jii litiri kelen le min loon o loon. 12I bena i ka dumu buru dilan k'o jɛni bojalan tasuma le kan jama ɲana.» 13Masaba y'a fɔ tugu ko: «O cogo kelen na, Isirayɛlidenw bena dumuni nɔgɔnin dumu siya wɛrɛw fɛ, ne bena u gwɛn ka taga minw cɛma.» 14Ne y'a fɔ ko: «Ayi, Matigi, Masaba! Ne ma deli ka n yɛrɛ nɔgɔ ka ye. Kabini ne denmisɛn tuma na fɔɔ ka n'a bila bii la, ne ma deli ka sogosu ɲimi, wara ye sogo min dumu k'a tɔɔ to, ne ma deli k'o fana ɲimi. Sogo nɔgɔnin si ma don ne daa la ka ye.» 15A ye ne jaabi ko: «Ayiwa, ne be sira d'i ma, i ka bojalan to yen, i ka misibo kɛ k'o jɛni.» 16O kɔ, a y'a fɔ ne ye ko: «Adamaden, ne bena dumuniko gwɛlɛya Zeruzalɛmu kɔnɔ. U kɔnɔ gwannin bena dumuni suma k'a dumu. U siranninba bena u ka minji suma. 17Bari, dumuni ani jii bena dɛsɛ. Sɛgɛn bena se u ma. U bena fasa u ka kojuguw kosɔn.